Riżenja? X'riżenja?

Għandu mnejn ikun jum interessanti fil-qorti llum.

Lil Pierre Portelli għandha ssirlu kontro-eżami fil-kawża li jien kont għamilt f'Awwissu li għadda kontra l-PN għar-raġuni li huwa – b'ammissjoni tiegħu stess – iddeċieda li ma jxandarx stqarrija b'risposta għal rappurtaġġ qarrieqi minn naħa ta' Net TV.

Dawn kienu qalu li jien kont gdibt dwar Adrian Delia u gidbu wkoll dwar dak li kont għidt.

Il-qofol tal-istorja hu li jekk taħsbu li bir-riżenja drammatika tal-lejl li għadda, Pierre Portelli ċeda l-armi jew għamel xi rtirata b'dinjità, jkun aħjar jekk terġgħu taħsbuha sewwa.

Erġgħu agħtu daqqa t'għajn lejn il-kontenut tal-ittra tiegħu.

F'ebda ħin ma jerfa' r-responsabbiltà għall-istat miskin li jinsab fih il-PN.

Lanqas ma jfittex li jipproteġi lill-kbir mexxej elett demokratikament mit-tesserati għar-raġuni li huwa stess sar aljenazzjoni kbira għall-kampanji favolużi ta' Adrian Delia.

Pierre Portelli mhux talli ma ċediex l-armi iżda jidher li l-armi lest jużahom biex jipprova jeqred lil dawk li f'għajnejh huma l-għedewwa.

Pierre Portelli jidher li se jkompli għaddej b'dak li ilu jagħmel f'dawn l-aħħar xhur: jispara fuq dawk li ilhom jivvutaw PN kemm ilhom ħajjin bħallikieku jixtieq li jagħtihom raġuni jew motivazzjoni biex ma jkomplux jivvutaw lil dan il-partit.

Fl-ittra tar-riżenja tiegħu kiteb li, issa li ħalla l-impjieg tiegħu mal-PN, jibqa' "Malti u Nazzjonalist" li għandu l-libertà kollha li jweġġa' lil kull min f'għajnejh huwa għadu tiegħu.

Il-fatt juru li ma nbidel kważi xejn.

Waqt li kien fl-impjieg mal-PN, għamel użu sħiħ tal-kariga tiegħu fin-Net TV biex jissodisfa l-fissazzjonijiet li għandu.

Nista' nsemmi l-mod kif ipprova jikkalunja lill-attivisti tal- Occupy Justice billi għajjarhom frodisti u qattiela tat-trabi.

Insemmi wkoll il-mod kif kien jordna lill-ħaddiema ta' taħtu biex jinjoraw kull storja relatata mal-attiviżmu ta' kontra l-korruzzjoni.

U anki l-mod dwar kif kien jordna lill-ħaddiema biex jinjoraw il-fatt li ġurnalista, li kienet kittieba regolari fil-ġurnali li fl-imgħoddi kellu rabta magħhom, ġiet assassinata permezz ta' karrozza-bomba x'aktarx minħabba l-istejjer li hi kienet kitbet u li kien xandarhom huwa stess.

Ilu għaddej b'kruċjata personali biex mingħalih ipatti għall-fatt li huwa ħafna inqas kwalifikat milli jaħseb għall-kariga li kellu: mhux biss m'għarafx jikkontrolla l-lanżit li għandu iżda jinsab ukoll mikul bil-għali għax ntebaħ li fil-professjoni tiegħu m'għandux il-ħiliet li għandu ħaddieħor.

Huwa l-Qaddis Patrun tal-Medjokritajiet u jinsab lest li jiġġieled battalja għan-nom tagħhom.

Il-bieraħ filgħaxija tgħidx kemm tbaqbaq waqt laqgħa tal-Kumitat Eżekuttiv.

Għandu l-istess fissazzjoni patetika ta' tant irġiel b'moħħ ċkejken – irġiel li Daphne Caruana Galizia kienet ixxommhom u tqaxxarhom permezz tal-kitba tagħha – li kienu mġiegħla jiffokaw u jwaħħlu fuq mara waħda l-fissazzjonijiet, il-frustrazzjonijiet u n-nuqqasijiet tagħhom.

Qalilhom li dak li seħħ kien kollu tort ta' Daphne Caruana Galizia minkejja l-fatt li din ilha nieqsa għal dawn l-aħħar 20 xahar.

Qal ukoll li din riedet teqred lil Adrian Delia.

Apparti l-fatt li diskors bħal dan ma jaqbel xejn mal-karattru li kellha, kien missu wera' ndiema li għażel li jinjora l-parir li kienet tagħtu u li jagħti każ it-twissijiet tagħha li kien qed jappoġġja żiemel li kien ser ikisser l-aħħar tama għad-demokrazija Maltija: il-Partit Nazzjonalista.

Kienet wissietu biex iħaddem moħħu u mhux jappoġġja baħnan mimli dellijiet li ma kellu esperjenza ta' xejn, la fil-politika attiva u wisq inqas fit-tmexxija ta' partit politiku.

Kienet wissiet lilu fl-istess waqt li wissiet lilna li kienet se xxandar dak kollu li kienet taf dwaru.

Huwa ma tahiex widen.

Kif ma tawhiex widen il-biċċa 'l kbira tat-tesserati.

Bosta minn dawn it-tesserati issa qed jisgħobbihom li kienu njoraw it-twissijiet tagħha: dawn issa qed jifhmu s-sinjifikat tal-istejjer li kienet xandret u għandhom indiema li spiċċaw ngidmu meta għażlu lil min dak il-ħin deher bħala bniedem frisk u eċċitanti.

Bniedem li mal-medda taż-żmien inkixef ta' li hu: nkompetenti, mkabbar u tal-mistħija.

Ċertament Pierre Portelli m'huwiex għaref daqs dawk it-tesserati migduma.

F'għajnejh, ħaddieħor li kkritika l-għażla tiegħu għal mexxej tal-PN m'għandux raġun u jinsab determinat li lil dawn iweġġagħhom talli ma jarawx għajn m'għajn miegħu.

Daphne Caruana Galizia qatt ma kienet mira faċli għalkemm issa m'għadhom jidwu l-argumenti tagħha, l-analiżi ċara li kellha tal-fatti u dixxerniment tagħha.

Huwa aktar faċli għalih issa li jwaħħal fiha.

U forsi li issa wieħed jista' japprezza aktar dwar kif tan-Net u tas-Super One saru qishom leħen wieħed f'dak li huwa rappurtar dwar il-korruzzjoni, dwar l-imġieba ħażina u dwar il-medjokrità patoloġika li teżisti fis-servizz pubbliku.

Eżatt bħal Joseph Muscat, Pierre Portelli għadu jitħassar lilu nnifsu minħabba l-kritika "iebsa" ta' Daphne Caruana Galizia.

M'għandniex xi ngħidu, r-rabja ta' Pierre Portelli ma tiqafx hemm.

Għad għandu lista twila bl-ismijiet ta' dawk li għad irid ipattihielhom.

Waqt il-laqgħa tal-Kunitat Eżekuttiv, lil tal- Occupy Justice xliehom li riedu jimminaw lil Adrian Delia.

Bħas-soltu, fehemha minn sieqha.

Occupy Justice inħoloq biex jagħmel tajjeb għan-nuqqas totali ta' Adrian Delia li jieħu azzjoni dwar l-assassinju ta' ġurnalista.

U ta' din in-nuqqas ta' azzjoni huwa responsabbli Pierre Portelli daqs kemm jaħti għaliha Adrian Delia.

Dak il-grupp ta' nisa li refa' r-responsabbiltà li jiġġieled il-ġlieda li hu ddeċieda li jirrinunzja għaliha m'hemmx dubju ser ikunu fil-mira ta' Pierre Portelli.

Il-bieraħ filgħaxija lili semmieni wkoll.

Fetaħ attakk fuq dawk il-membri tal-Kumitat Eżekuttiv li ażżardaw ikellmu lili, talli ażżardaw ikunu l-avukati ta' organizzazzjoni li jien nagħmel parti minnha u talli dawn ażżardaw li jiddefeduni fil-qorti.

Jekk int mingħalik li Pierre Portelli rriżenja għax iddeċieda li ma jkomplix jagħmel il-ħsara lill-PN, aħjar terġa' taħsibha sew.

Ara ma tmorrux taħsbu li din ir-riżenja saret biex twitti t-triq biex Adrian Delia jwarrab ukoll.

Irriżenja biex il-gwerra jkompliha minn barra d-Dar Ċentrali.

M'hemmx dubju li f'dan ir-rwol ġdid, mhux ser jaqta' sandar.

Il-battalji politiċi ma tistax tiġġilidhom jekk tkun maqtugħ mir-realtà.

U dan kien il-gwaj ta' Pierre Portelli minn dakinhar li ddeċieda li jinjora l-parir li kienet Daphne Caruana Galizia biex iżomm 'il bogħod minn Adrian Delia.

Illum suppost għandu jitla' jixhed.

Mhux l-ewwel darba li telgħa l-qorti biex jitkellem kontra għedewwa li jinsabu fl-immaġinazzjoni tiegħu.

Jista' jkun li llum ser jagħmel l-istess ħaġa.

Issa aktar u aktar li m'għadux nominalment responsabbli għall-ħsara li għamel lill-partit li hu jgħid li tant iħobb.

Previous: Joseph "Comical Ali" Muscat: il-BoV ma tistax tinnegozja bid-Dollari Amerikani għax sejra tajjeb.

Next: Meta "relazzjoni professjonali" tista' tfisser "korruzzjoni" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Meta "relazzjoni professjonali" tista' tfisser "korruzzjoni"

Kien pjaċir tiegħi li attendejt il-bieraħ għall-marċ msejjaħ mill-Moviment Graffitti b'solidarjetà ma' dawk kollha li spiċċaw bla saqaf fuq rashom bi protesta kontra r-regħba ta' min qed iwettaq proġetti ta' kostruzzjoni li huma l-kaġun tas-sitwazzjoni mwiegħra li issa sabu ruħħom fiha.

Id-diskors li għamel Wayne Flask ma kienx biss wieħed letterarju.

Kien ukoll karba msejsa fuq ir-rabja u s-sens ta' frustrazzjoni, kif ukoll protesta kontra l-indifferenza li hawn fil-konfront tal-ħarsien ta' ħajjet ħaddieħor u tat-tbatija li qed tinħoloq minħabba t-tiġrija b'riżq qliegħ ta' flus dejjem akbar.

Huma dawk li spiċċaw bla saqaf fuq rashom li l-iktar li qegħdin ibatu.

U magħhom hemm il-bqija tal-poplu li jinsab taħt id-dell ta' żvilupp eżaġerat u mingħajr kontroll li qed iservi wkoll biex jiżdied it-tniġġiż.

Geplaatst door Moviment Graffitti op Dinsdag 18 juni 2019 Wieħed m'għandux għalfejn ikun segwaċi ta' Marx biex jifhem l-inġustizzja li nħolqot u li għadha qed tinħoloq.

Andrè Callus tal-Moviment Graffitti imbagħad semma' lista ta' talbiet sensibbli biex f'dan il-qasam jitwettqu riformi li huma pjuttost xokkanti – mhux għaliex huma ta' xeħta radikali – iżda għaliex fil-biċċa 'l kbira tagħhom huma minn ewl id-dinja u ġusti.

Jekk xejn, it-talbiet li saru m'humiex radikali biżżejjed għaliex ma jindirizzawx il-kaġun ewlieni tad-diżastru f'pajjiżna li qegħdin ngħixu kuljum, kif Wayne Flask spjega tant tajjeb fid-diskors tiegħu.

Jiġifieri li dan id-diżastru urban jaħtu għalih il-partiti politiċi minħabba s-suddizzjoni żejda li għandhom mill-qasam tal-bini u tal-iżvilupp.

Ir-rabta li teżisti bejn dawk is-sinjuruni li jiffinanzjaw lill-partiti politiċi u l-partiti politiċi nnifishom hi waħda transazzjonali u monetarja u għalhekk, f'dawk li huma kunsiderazzjonijiet dwar dak li għandu jammonta għal interess pubbliku, rabta bħal din toħloq żbilanċ fid-deċiżjonijiet li jittieħdu fl-amministrazzjoni pubblika.

Din ir-rabta tiggarantixxi wkoll it-tkattir tal-inugwaljanzi fis-soċjetà tagħna.

Dawk li spiċċaw bla saqaf fuq rashom u li tkellmu 'l bieraħ fl-attività tal-Moviment Graffiti, apparti l-fatt li lkoll tilfu djarhom, kellhom aktar minn element wieħed li jgħaqqadhom.

Dawn huma persuni li jaqilgħuha u jikluha u il-ftit li kellhom tilfuh minħabba l-kilba u r-regħba tal-iżviluppaturi.

Wieħed m'għandux għalfejn ikun segwaċi ta' Marx biex jifhem l-inġustizzja ta' dan kollu.

Suppost li, bis-saħħa tal-għodda tal-politika, l-inġustizzji fis-soċjetà għandhom jitnaqqsu.

Iżda jekk il-partiti politiċi jkunu dipendenti żżejjed mill-għotjiet tas-sidien fl-industrija tal-bini, m'hemmx dubju li l-eżiġenzi ta' dawn is-sidien jieħdu s-sopravvent fuq il-ħtiġijiet tal-poplu.

Fi kliem ieħor, tal-MDA jispiċċaw biex jiktbu l-liġijiet li suppost qegħdin hemm biex irażżnuhom.

Jista' jkun hemm min igħid li qed inħawwad ħaġa m'oħra, iżda l-kwistjoni li dwarha pprotestaw il-bieraħ tal-Moviment Graffitti tfakkarni fil-kriżi kbira li jinsab għaddej minnha l-Partit Nazzjonalista.

Araw ftit kif il-bieraħ Pierre Portelli, li kien jippretendiha tal-factotum ta' wara t-"tron" ta' Adrian Delia, kkonferma li hu "minn dejjem kellu relazzjoni professjonali" ma' tat- Tumas Group anki waqt li kien qed jaħdem biex lil Adrian Delia jħejjilu t-triq biex isir Prim Ministru.

Tat- Tumas Group — jiġifieri Yorgen Fenech — m'humiex membri tal-MDA u strettament m'humiex żviluppaturi.

Iżda ejjew nikkonċedu li dan il-bniedem għandu numru mdaqqas ta' interessi privati bħalma hu, per eżempju, l- power station li huwa kien innegozja għalih u għan-nom ta' sħabu u li wassal biex ġew garantiti favur tiegħu prezz u rata ta' konsum ta' enerġija għat-18 il-sena li ġejjin, saħansitra anki minn fuq dahar dawk li jaqilgħuha u jikluha.

Hemm ukoll allegazzjonijiet, li huma konfermati minn provi dokumentati, li fittex li jxaħħam lil ċerti politiċi biex, fil-każ tal-power station, ikun jista' jressaq il-boċċa qrib il-likk.

Filwaqt li Pierre Portelli b'ċerta kburija ddikjara li "minn dejjem kellu relazzjoni professjonali ma' tat-Tumas Group", fl-istess nifs tkaża wkoll bir-"reat kriminali politiku" li wettaq Karol Aquilina meta dan aċċetta li jassistini legalment.

Għaliex, taf int, illum il-ġurnata m'hemm xejn ħażin jekk "minn dejjem kellek relazzjoni professjonali ma'" Yorgen Fenech, sid is-17 Black u persuna li għamel ħlasijiet ta' $5,000 kuljum lil Keith Schembri u lil Konrad Mizzi.

Iżda ħoll xagħrek u ġib iż-żejt jekk tażżarda li lil Manuel Delia tirrapreżentah legalment fil-qorti f'kawża dwar id-drittijiet umani ta' dawk li għażlu li jipprotestaw fil-Belt Valletta dwar Daphne Caruana Galizia u li l-gvern qed jipprova jfixkilhom.

Għandi ngħid li lil Karol Aquilina m'għandix minn fejn inħallsu u li dan qed jaħdimli b'xejn.

Pierre Portelli ma elaborax, iżda nażżarda ngħid li fir-"relazzjoni professjonali" li għandu ma' Yorgen Fenech, huwa ma jaħdimx b'xejn.

Ma tkunx ħaġa kbira jekk jirriżulta li, bħala parti minn din ir-"relazzjoni professjonali", hemm il-proġett ta' Pierre Portelli li kellu jara lil Adrian Delia jikkontrolla lill-PN.

Il-fatt li s-sinjur għandu aċċess akbar u aħjar għas-setgħa tal-politiċi milli għandhom dawk li bilkemm għandhom biex igħixu, m'huwiex biss wieħed inġust.

Huwa wkoll wieħed korrott għaliex huwa l-kawża ewlenija tal-fatt li dawk li jaqilgħuha u jikluha jkollhom iħallsu aktar għall-elettriku minħabba r-regħba tal-miljunarji anki waqt li jibqgħu beżgħanin li jispiċċaw bla saqaf uk0ll minħabba din ir-regħba.

Huwa proprju hawn fejn huwa meħtieġ ftit aktar radikaliżmu bil-għan li jiġu ndirizzati l-problemi maħluqa mill-inugwaljanzi li jeżistu f'pajjiżna.

Il-partit politiċi għandhom jiġu finanzjati mill-Istat u d-donazzjonijiet m'għandhomx jiskorru ċertu ammont u dan sabiex l-interessi tas-sinjuruni ma jispiċċawx jieħdu s-soppravvent fuq dawk tal-bqija tal-poplu.

U mbagħad il-kliem "ħbiberiji" u "relazzjoni professjonali" nkunu nistgħu nagħtuhom it-tifsira vera tagħhom.

Jiġifieri "korruzzjoni".

Fit-taqtigħa favur it-twettiq tal-ġustizzja, il-ġlidiet favur il-governanza tajba u favur l-ugwaljanza soċjali jimxu id f'id.

Tal-Moviment Graffitti il-bieraħ urewna t-triq li għandna naqbdu.

Previous: Riżenja?

X'riżenja?

Next: M'għandux aktar bżonn tal-pedana tax-xhieda window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Waqfien temporanju mill-ġlied?

Persuna li jbati minn każ serju ta' ottimiżmu patoloġiku sejjaħ ir-riżultat tal-laqgħa tal-bieraħ tal-grupp parlamentari tal-PN bħala waqfien temporanju mill-ġlied sakemm jinstab modus vivendi .

Waqfien mill-ġlied jista' jintlaħaq għar-raġuni li l-avversarji jkunu qatgħu nifishom u ma tibqagħlhomx tama li l-issuktar tal-ġlied jista' jwassalhom għar-riżultat mixtieq minnhom.

F'dan l-istadju l-ġlied jieqaf bil-għan li jkun jista' jinstab tarf tad-diżgwid madwar mejda.

Il-waqfien mill-ġlied jista' wkoll jintlaħaq wara li tkun ċediet naħa li mbagħad tkun tista' tara kif se timponi kundizzjonijiet biex tkun tista' tnaqqas il-prezz li jkun ikollha tħallas.

Fid-Dar Ċentrali l-bieraħ ma seħħ xejn minn dan kollu.

Wara l-għajjat kollu li seħħ tul dawn l-aħħar ħmistax, seħħ is-skiet għar-raġuni li ż-żewġ naħat spiċċawlhom il-porvli.

Fuq naħa waħda hemm Adrian Delia li issa huwa konxju tal-fatt li lanqas l-akbar illużjonijiet li jista' jkollu ma jkunu jistgħu jsabbruh.

Il-viċi kapijiet tiegħu abbandunawh.

Pierre Portelli, li kien il-perċimes li kien ħeġġu biex jidħol għal din il-kariga, issa tassew tilef rasu.

Dawk li sostnewh fit-tmexxija tal-partit, huma aktar moħħhom fil-problemi politiċi tagħhom u qed jiġu jaqgħu u jqumu minnu.

Dejjem kellu dubju għandux biżżejjed appoġġ fil-Grupp Parlamentari.

U issa huwa ċar li fil-Kumitat Eżekuttiv ma jgawdix l-appoġġ tal-maġġoranza.

Ċertament hemm madwar żewġ tużżani trolls li, jagħmel x'jagħmel, se jibqgħu jagħtuh l-appoġġ tagħhom.

U forsi madwar kwint minnhom jispiċċaw imorru ma' tal-Labour jekk qatt kellu jitwarrab.

Iżda anki għal Adrian Delia din m'hix konsolazzjoni.

Il-verità hi li dawn idejquh iżda jibqa' jaħbi idu hu u jurihom il-gratitudni tiegħu għall-wirjiet ta' appoġġ li jagħtuh.

Nofsu stordut, qisu Macbeth, idur madwar l-għalqa għax huwa l-uniku suldat tal-armata li baqa' jferfer u li – għax ħaseb li ħadd ma jista' jlaħħaq miegħu – għadu ma jistax jemmen li tilef il-battalja.

Fil-Grupp Parlamentari hemm minoranza mdaqqsa – forsi wkoll maġġoranza żgħira – li qiegħda tħeġġu biex iwarrab.

Iżda l-agħar fosthom huma dawk id-deputati li jfesfsu fil-widnejn dwar il-ħtieġa li Delia jwarrab, iżda li meta jiġu għas-si u n-no jidħlu f'qoxrithom.

Dawn m'hemmx agħar minnhom: qegħdin fil-Parlament biss biex jaraw kif ser jirnexxielhom jerġgħu jiġu eletti.

Jien u nisma' x'kellu xi jgħid il-bieraħ Andrè Callus f'Gwardamanġa dwar l-iżviluppaturi, ma stajtx ma naħsibx f'dawk il-Parlamentari li jinsabu fil-Parlament biss biex isaħħnu s-siġġu u li jġibu ruħħom b'mod biex la jfuħu u lanqas jintnu.

Bir-riżultat li r-reżistenza għat-tirannija tal-korruzzjoni, tal-inġustizzji u tal-bażużliżmu jkollha ssir mit-toroq u fil-qrati.

Il-bieraħ fi tmiem il-laqgħa tal-Grupp Parlamentari, Adrian Delia gideb meta stqarr li ħadd ma kien sfidaħ biex iwarrab.

Gideb għax kienu mill-inqas għaxra mill-Grupp li talbuh biex iwarrab.

U gideb minkejja li kien jaf kienet ser toħroġ fil-beraħ l-aħbar li kienet saret talba biex huwa jwarrab.

Immaġinaw ftit.

Mexxej ta' partit li jaspira li jsir prim ministru jigdeb minkejja li jaf li ftit ser ikunu dawk li jemmnuh.

Kull ma qed iżommu f'postu huwa l-biża' ta' wħud mid-deputati li jesprimu l-vera fehma tagħhom.

Illum Pierre Portelli ried juri li fehem il-messaġġ li bgħat Adrian Delia meta lill-ġurnalisti dan qalilhom li jikkunsidra kwalunkwe attakk fuq id-deputati tiegħu bħala attakk fuqu nnifsu.

Kien missu ilu li qalu dan id-diskors.

Adrian Delia kien ilu żmien jattakka direttament ċerti deputati tal-PN.

Tgħid Adrian Delia qed igħidilna li kien qed jikkommetti suwiċidju?

Diskors bħal dan m'għandux għalfejn joqgħod igħidu.

Jeħtieġ li nifhmu r-raġuni għaliex Adrian Delia lissen dan id-diskors.

F'kumment li għamel fil- Facebook , Pierre Portelli qal li Karol Aquilina mhux biss għamel ħażin meta aċċetta li jassistini legalment, iżda fl-imgħoddi meta kellu kariga fil-PN kien aċċetta flejjes b'mod li ma kienx kompatibbli mal-liġi elettorali.

Bħal donnu ried iżellaqha li hawn qed nittrattaw dwar offiżi kriminali li jwasslu għal piena ta' ħabs.

Issa bħal donnu li Adrian Delia ntebaħ kemm huwa perikoluż – anki fil-konfront tiegħu – Pierre Portelli.

Ma' dak li stqarr Pierre Portelli llum fis-sens li kien ser iżomm is-skiet, huwa dendel kwalifika importanti: jekk Adrian Delia jispiċċa biex ikollu jwarrab, kien lest jikxef l-għawwar dwar attività kriminali li twassal għal piena ta' ħabs.

Dan huwa t-tip ta' waqfien mill-ġlied fi ħdan il-PN: issa li spiċċaw il-porvli, baqa' biss it-theddid.

Waqt il-laqgħa tal-bieraħ, madwar nofs tużżana deputati lil Adrian Delia qalulu li jekk kellu jmexxi lill-PN fl-elezzjoni li ġejja 3 snin oħra, x'aktarx li l-PN jaqla' tkaxkira akbar.

Għalija din is-sitwazzjoni hi ferm 'il bogħod minn waqfien mill-ġlied.

Hi tlestija għall-forka.

Previous: M'għandux aktar bżonn tal-pedana tax-xhieda Next: Kurt Farrugia se jdabbar rasu minn Kastilja – għejjun window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kurt Farrugia se jdabbar rasu minn Kastilja – għejjun

Minn diversi għejjun smajt li li l-kelliem ewlieni tal-gvern Kurt Farrugia se jdabbar rasu minn Kastilja biex imexxi l- Malta Enterprise , l-aġenzija tal-gvern dwar l-investiment barrani.

Kurt Farrugia mill-bidu nett kien persuna ewlenija fl-amministrazzjoni ta' Joseph Muscat.

Kien ukoll l-uniku bniedem li kien ġie fdat minn Joseph Muscat biex jakkumpanjah għal laqgħat f'Baku ma' Ilham Aliyev tal-Ażerbajġan minbarra s-sidien tal-kumpanniji sigrieti tal-Panama Keith Schembri, ċ- Chief of Staff tal-Prim Ministru Chief u Konrad Mizzi, il-ministru tal-enerġija.

It-tluq ta' Kurt Farrugia minn Kastilja tindika li Joseph Muscat stess qed iħejji biex idabbar rasu hu wkoll.

Previous: Waqfien temporanju mill-ġlied?

Next: Frank Portelli u l-miżbla tal-istorja window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Frank Portelli u l-miżbla tal-istorja

Giddibin huma dawk li jixlu lill-ġurnalisti bit-tixrid tal- fake news .

U dawk li jkunu fgati f'demmhom minħabba l-imrar u l-mibgħeda x'aktarx ikunu l-istess persuni li jixlu lil ġurnalisti bit-tixrid tal-mibgħeda.

Frank Portelli għandu mit-tnejn.

Dakinhar li ddeċieda li jtellaq fit-tiġrija bħala kandidat għal Kap tal-PN, ma nista' qatt ninsa' d-dieqa li ħassejt meta, b'mod mill-aktar drammatiku, rema' biċċa karta minn idu biex jemfasizza li, bħal Daphne Caruana Galizia, dik il-karta kienet ser tispiċċa fil-qiegħ nett tal-miżbla tal-istorja.

Il-kliem mimli velenu li għoġbu jlissen dakinhar ma jintesiex malajr.

Frank Portelli qatt ma kellu l-iċken ċans li jirbaħ it-tellieqa tal-2017 għat-tmexxija tal-PN iżda, mill-erba' kandidati li kkontestaw, x'aktarx li kien l-aktar kandidat li ġie stimolat bis-saħħa ta' dik l-elezzjoni.

Il-kandidatura tiegħu tagħtu ċerta leġittimità u pinġietu bħala bniedem li għandu aspetti oħra fil-karattru tiegħu minbarra wieħed mimli bil-qrusa tal-imrar u nkoerenti li ma akkwista xejn f'ħajtu ħlief stat ta' falliment.

Ilu miż-żmien li l-Isptar San Filippu kien kostrett li jagħlaq għal kollox jipprova jsib tarf tad-dejn kbir li kien għamel.

U kulma għamlet Daphne Caruana Galizia kien li kkonfermat dak li l-pajjiż kollu kien diġà jaf bih, jiġifieri li Frank Portelli jinsab mgħobbi b'dejn enormi.

Iżda meta tal-PN kienu aċċettaw il-kandidatura tiegħu, dawn ippermettewlu li jagħmel tabirruħu bħallikieku ma' kien hemm xejn umiljanti jew tal-mistħija fl-imġieba tiegħu.

U minn dakinhar 'l hawn, Frank Portelli ħadha bħala drawwa li jigdeb u jlissen diskors mimli velenu dwar s-suġġetti numerużi tal-mibgħeda tiegħu.

Għoxrin xahar wara l-assassinju tagħha, għadu ffissat bil-kbir fuq Daphne Caruana Galizia.

Din il-ġimgħa kiteb fil- Facebook li dawk li kienu jgħaddu informazzjoni lil Daphne huma responsabbli għall-qtil tagħha.

Nistaqsi: x'provi għandu dwar dan?

Provi m'għandu xejn affattu.

Dan donnu mingħalih li Daphne Caruana Galizia kienet ixxandar l-istejjer għaliex kienu jġiegħluha biex tagħmel dan.

Min kien jipprova jġiegħlha tagħmel xi ħaġa kien jaf x'risposta kien jirċievi mingħandha.

Bħal kull persuna oħra, Daphne Caruana Galizia kienet ukoll soġġetta għall-iżball.

Iżda l-informazzjoni li kienet tiġbor ma kienitx ixxandru bl-addoċċ: b'reqqa kbira kienet tivverifika u tiċċekkja kollox.

L-assassinju tagħha ma kienx ir-riżultat ta' dan kollu.

U l-għejjun li kellha m'għandhomx fuq xiex ikollhom indiema talli kienu tkellmu magħha dwar dak kollu li kienu jafu.

Frank Portelli m'huwiex kapaċi japprezza li ħadd m'għandu jiġi assassinat minħabba dak li jogħġbu jikteb jew għax ikun ingħata informazzjoni minn sorsi qabel jgħaddi biex ixandar.

Issa Frank Portelli anki fuqi ħadha drawwa li jxerred il-mibgħeda.

Din il-ġimgħa kiteb li jien merċenarju li nippretendi li nitħallas għal dak li nikteb.

M'għandix għal xiex noqgħod niddefendi lil nnifsi minn dan il-ħmieġ kollu.

Nista' ngħid li m'aċċettajtx reklamar ipprenotat minn qabel biex ħadd ma jaħseb li jista' jinfluwenzani dwar dak li nikteb.

Kien hemm każijiet fejn donazzjonijiet ta' flus bgħatthom lura minn fejn ġew kull meta ssuspettajt li d-donatur seta' ppretenda li jeżerċita xi influwenza fuq kitbieti.

Nista' wkoll niġbed l-attenzjoni għall-fatt li dak li nikteb niktbu taħt ismi u dejjem nerfa' r-responsabbiltà għal dak li nikteb.

Iżda l-punt li nixtieq nagħmel huwa wieħed mill-aktar sempliċi.

Frank Portelli m'huwa xejn ħlief ċarlatan u ħadd m'għandu għalfejn iħallasni għal dan li għadni kemm ktibt.

Kuntent li nikteb dan kollu mingħajr ma nitħallas.

M'għandi ebda dejn ta' sptar fallut x'niġbor biex nagħmel tajjeb għal dak li nikteb.

U qatt ma xħedt lil ħadd f'qiegħ xi miżbla tal-istorja – għalkemm dan ikun post fejn Frank Portelli ċertament ikun jixraqlu li jinxteħet.

Previous: Kurt Farrugia se jdabbar rasu minn Kastilja – għejjun Next: Xaqq dawl window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Xaqq dawl

Qed jidher xaqq dawl fil-kriżi li għaddej minnha l-Partit Nazzjonalista Adrian Delia qatt ma kellu xi forma ta' kontroll fuq il-partit tiegħu.

Il-fatt li se jkollu jiffaċċja vot ta' fiduċja quddiem il-Kunsill Ġenerali – vot li huwa stess iddikjara li ma riedx jiffaċċja dwar jekk għandux ikompli jew le bħala kap tal-partit – m'hi xejn ħlief turija ċara li n-nuqqas ta' kontroll m'huwiex limitat biss għall-Grupp Parlamentari.

Hemm numru sostanzjali ta' attivisti tal-partit li huma lesti li jisfidawh fil-beraħ bis-saħħa ta' petizzjoni ffirmata minnhom.

Jekk il-maġġoranza tal-Kunsilliera tal-Partit jiddeċiedu permezz ta' vot sigriet li għandu jdabbar rasu, hemm grupp ieħor ta' persuni li Adrian Delia m'hemmx dubju ser jipprova jserraħ fuq l-appoġġ tagħhom billi jmur igħid li l-Kunsilliera kienu għażluh biex jikkontesta t-tellieqa finali u li issa mhux rilevanti l-fatt li bosta minnhom reġa' bdielhom dwaru.

Għaliex kienu t-tesserati li kienu għażluh u allura jkun fid-dmir li jkun lejali lejhom billi jibqa' fejn hu.

M'għandniex xi ngħidu, raġunar bħal dan qajla jagħmel sens.

Araw ftit kif juża l-istess loġika meta jirreferi għall-Grupp Parlamentari.

Qal li jiġi jaqa' u jqum jekk il-Grupp Parlamentari jappoġġjaħx jew le.

Fil-fehma tiegħu, il-membri ta' dan il-Grupp huma fid-dmir li jappoġġjawh anki jekk huwa ma kienx l-għażla tagħhom: kienu t-tesserati li mponewh fuq il-membri tal-Grupp u dmirhom hu li jbaxxu rashom.

Għad nisimgħu li din il-loġika għandha tiġi mposta wkoll fuq 1,500 Kunsillier.

Din il-loġika m'hi xejn ħlief negazzjoni tar-realtà.

Jekk il-PN jitlef is-sħubija ta' numru ta' tesserati, il-vijabilità tal-partit – xi ftit jew wisq – mhux se tkun effettwata ħażin.

Tifhmunix ħażin.

B'daqshekk m'jinix ngħid li jkun tajjeb jekk isseħħ xi ħaġa bħal din jew li jkun ta' ġid jekk iseħħ dan kollu.

Madankollu jeħtieġ li nifhmu l-kuntest.

Ipparagunaw xenarju bħal dan li għadni kemm semmejt ma' xenarju li fih il-PN jitlef l-appoġġ ta' wħud mill-membri parlamentari fil-Parlament.

Jekk dan kollu jseħħ waqt li partit ikun fil-gvern, żvilupp bħal dan ikun wieħed katastrofiku.

Jekk partit ikun fl-oppożizzjoni, fl-aħjar ipotesi xenarju bħal dan ikun ta' ħsara kbira.

Min naħa l-oħra, meta partit ikun tilef għexieren ta' eluf ta' voti ta' persuni li qatt ma kienu membri f'xi partit iżda li minn dejjem ivvutaw għall-istess partit, il-tellieqa għall-kisba tas-setgħa ssir kważi impossibbli li tintrebaħ.

Il-membri tal-Kunsill Ġenerali m'huma xejn ħlief l-intermedjarji bejn il-votanti u dawk li jiġu eletti minnhom.

Mexxej ta' partit li jkun mingħalih li jista' jmexxi kampanja ta' suċċess mingħajr l-appoġġ sħiħ tal-attivisti membri tal-Kunsill Ġenerali ma jafx x'ikun qed igħid.

Ftit ġimgħat wara l-elezzjoni tal-2017, kont ktibt artiklu f' The Sunday Times of Malta dwar il-ħidma tal-Labour fost il-votanti .

Kont ktibt li tal-Labour kienu għamlu tajjeb għall-eluf ta' voti li kienu tilfu minħabba l-korruzzjoni, bis-saħħa ta' kampanja effettiva ta' laqgħat wiċċ imb'wiċċ mal-votanti.

F'dik l-analiżi kont ktibt ukoll li, sa mill-1996, ingħatat aktar importanza għall-kampanji mmexxijin mit-televiżjoni u mill-midja soċjali u dan a skapitu tal-makna effiċjenti li kien bena' l-Partit Nazzjonalista fis-snin 70 u 80 – makna li kienet tikkoordina il-ħidma ta' mijiet ta' persuni prattikament f'kull triq f'kull lokalità – u li spiċċat ġiet traskurata.

Biex jirbaħ elezzjoni, partit ikun jeħtieġ li jkollu l-ħila li jġiegħel lin-nies tiegħu jivvutaw u, f'dan ir-rigward, it-televiżjoni u l-media soċjali m'humiex daqstant effettivi.

Wara l-elezzjoni tal-2017, il-PN suppost kellu jindirizza din il-problema – problema li kienet diġà bdiet tqajjem rasha fiż-żmien meta Eddie Fenech Adami kien qed iħejji ruħu għar-rebħiet kbar li kiseb fl-1998 u fl-2003.

Snin li fihom l-attenzjoni ngħatat lill-gvern aktar milli lill-partit.

Snin li fihom tfasslet il-politika għaqlija dwar id-dħul fl-Unjoni Ewropea u fiż-żona Ewro.

Snin li fihom akkumulaw id-djun u nħass in-nuqqas ta' finanzi.

Snin li fihom kien hemm min spiċċa diżappuntat għax ingidem minħabba ċerti deċiżjonijiet politiċi.

Dawn il-kunsiderazzjonijiet kollha servew biex komplew dgħajjfu l-komunikazzjoni bejn il-partit, il-kumitati sezzjonali u l-votanti.

It-tmexxija l-ġdida tal-PN li ħadet ir-riedni wara l-elezzjoni tal-2017, din il-problema lanqas biss xammitha, aħseb u ara kemm ħadet ħsieb biex issib tarfha.

Minn naħa tagħhom, il-membri tal-Kunsill Ġenerali – is-suldati tal-partit – ġew mgħotija l-ġenb u bosta minnhom ċedew l-armi.

Kienu mhux ftit dawk li sabu ruħħom intimidati minn grupp ta' persuni li għalihom il-mexxej il-ġdid sar l-"alla" tagħhom.

Jekk dawn il-kunsilliera se jibqgħu jiġu injorati, il-partit se jispiċċa jkollu qasma bejn dawk tad-Dar Ċentrali u l-membri tal-kumitati sezzjonali li s'issa baqgħu jiġru wara n-nies biex jipperswaduhom jivvutaw PN iżda li m'hemmx garanzija li ser tibqagħlhom il-ħeġġa li jkomplu jagħmlu dan.

Minn dak li qed jinkiteb mit- trolls tiegħu, nistgħu nikkonkludu li Adrian Delia qed ilesti ruħu għal konfront distruttiv.

Frank Portelli, wieħed mis-segwaċi ferventi tiegħu, lil dawk li sejħilhom bħala "illuminati" (jiġifieri dawk li m'humiex lesti jsallu u jixgħalu x-xemgħat quddiem ix-xbieha ta' Adrian Delia) qalilhom li l-membri tal-Kunsill Ġenerali tal-PN ma jistgħux iwaqqgħu vot tat-tesserati.

Beżaqha.

Din ir-'rivoluzzjoni' fil-PN taf twassal għat-tmiem loġiku tagħha.

Bil-gwerra ċivili li tinsab għaddejja bħalissa, bid-deputati parlamentari maqsumin bejniethom, bil-mezzi tax-xandir tal-partit ikkargati biex jaqtgħu l-irjus ta' dawk li ilhom jappoġġjaw lill-partit tul ħajjithom u bl-attivisti kuljum jieklu lil xulxin ħajjin, Adrian Delia jaf jasal fejn irid jasal biex lill-Partit jagħmlu terrapien.

Jaf ikun il-kaġun tat-tkissir tal-Kunsill Ġenerali – jiġifieri tal-attivisti ta' kull lokalità f'dawn il-gżejjer – u b'hekk jeqred kull tama mhux biss li l-Partit għad xi darba jirbaħ l-elezzjoni li jmiss iżda wkoll li jibqa' sħiħ wara li jkun għadda l-maltemp kollu.

Jekk Adrian Delia jibqa' ma jirriżenjax wara li l-Kunsill Ġenerali jkun tlaqqa' kontra x-xewqa tiegħu biex jiddiskuti vot ta' sfiduċja fih, wara li jkun ittieħed vot fuq il-mozzjoni u wara li l-mozzjoni tkun sabet appoġġ sostanzjali (anki jekk mhux maġġoranza), ikun qed iniżżel lill-Partit miegħu fil-qiegħ u jkun qed iċaħħadlu l-futur tiegħu.

Jien membru tal-PN.

Nixtieq nara l-PN b'ġejjieni sabiħ quddiemu: ġejjieni li fih il-PN ikun jista' jiżviluppa, jiddiskuti u jmexxi politika li tħajjar lin-nies li jivvutawlu.

Ġejjieni li matulu jkun partit jitkellem dwar kwistjonijiet nazzjonali; li jfassal proposti biex jinstab tarf ta' problemi kaġunati mill-baħar jaqsam dejjem jikber li jeżisti bejn l-għonja u dawk li jaqilgħuha u jikluha; li joħroġ bi proposti dwar jista' jreġġa' lura l-koeżjoni f'soċjetà maqsuma fuq kriterji ta' razza, lsien u kultura; li jipproponi riformi fl-edukazzjoni biex titrabba' ġenerazzjoni ta' ċittadini responsabbli li tieħu post l-egoiżmu patoloġiku ta' żminijietna; li joħroġ b'suġġerimenti dwar ir-ristrutturar tas-sistemi tagħna sabiex inkunu nistgħu niffinanzjaw is-servizz tas-saħħa u l-pensjonijiet tal-anzjani tagħna; li jara kif l-ekonomija tagħna tista' terġa' ssir sostenibbli b'riżq l-ambjent li jkollhom igħixu fih uliedna u wlied uliedna; li jiggarantixxi l-ġustizzja għan-nisa fil-kuntest tal-ugwaljanza mal-irġiel; li jara li l-kompetenzi tal-istat u tal-knisja jibqgħu mifrudin u li jibena' spazju politiku msejjes fuq ix-xjenza, r-raġuni, l-umanità u l-ħniena; li jiġġieled bis-serjetà kontra l-korruzzjoni u jeqred l-impunità; li jassigura li jseħħ il-valur tal-ġustizzja bħala valur ewlieni fl-amministrazzjoni.

Irrid inkun membru ta' partit li jimmira li jwettaq il-missjoni tiegħu u mhux li jintilef fi strateġiji dojoq; li ma jħallatx it-tattika mal-istrateġija; li ma jabbużax mill-għodda konvenzjonali tas-setgħa permezz tal-gideb u l-qerq; li jagħmel użu sħiħ mill-għodda ta' dak kollu li huwa etiku u morali; li jxerred il-fehmiet tiegħu b'żelu mingħajr ma jkun żelanti żżejjed.

Nixtieq inkun membru ta' partit li jaf sew lilu nnifsu u f'xiex jemmen qabel jażżarda jitlob l-appoġġ mingħand in-nies; li jikkunsidra lilu nnifsu bħala parti mis-soluzzjoni u li jfittex is-sħubijiet b'riżq il-ġid komuni; li jkun umli biżżejjed li jammetti meta jiżbalja; li jkun kburi b'dak li jkun wettaq.

Lill-PN nixtieq nerġa' narah bħala partit li tkun tixtieq li tissieħeb fih, li tivvutalu mhux għax huwa inqas ħażin mill-partit l-ieħor iżda għaliex b'sinċerità jkun irid ikun forza b'riżq is-sewwa.

M'jinix infittex li nsegwi mexxej.

Lanqas m'jien infittex li nixgħallu x-xemgħat.

Irrid nara partit li fih jissawwru u jitfasslu l-ideat u fejn dawn l-ideat jingħaddu mill-għarbiel biex b'hekk l-iżbalji li jkun għamel ħaddieħor ma jirrepetux ruħħom.

Irrid nara partit politiku li jkun l-università tal-għerf, akkademja tat-taħriġ għal min jagħtiha għas-servizz pubbliku, għajn għal dawk li jkollhom il-viżjoni u l-ambizzjoni u li ma jaħsbux li pajjiżna jinsab fiċ-ċentru tad-dinja.

Hekk kif jitlaqqa' l-Kunsill Ġenerali, mistenni li tiġi diskussa mozzjoni li titlob lil Adrian Delia iwarrab għaliex il-PN m'akkwistax ir-riżultat mistħoqq fl-aħħar elezzjoni.

Jidhirli li din il-premessa hi żbaljata.

Nażżarda ngħid li l-PN akkwista riżultat aħjar milli kien jixraqlu.

Il-PN m'għandu ebda dritt li jeżiġi l-appoġġ mingħand in-nies.

M'għandux jirbaħ l-elezzjonijiet għar-raġuni biss li m'huwiex il-Partit Laburista.

Il-Kunsill Ġenerali għandu raġun li jitlob ir-riżenja ta' Adrian Delia mit-tmexxija iżda mbagħad għandu hu stess jerfa' r-responsabbiltà tat-tmexxija.

Lill-PN ikun irid mhux biss jara kif ser jikkonvertih f'makna elettorali effettiva iżda wkoll f'partit li n-nies ikunu jixtiequ jarawh fil-gvern għaliex fih ikunu qed jaraw garanzija ta' ġejjieni isbaħ.

Dan ma jistax iseħħ biss bil-bidla fil-mexxej.

Il-PN jinsab f'salib it-toroq: se jerġa' jingħata r-ruħ jew ser imut mewta naturali?

Previous: Frank Portelli u l-miżbla tal-istorja Next: GUEST POST: Ittra lil Adrian Delia window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


GUEST POST: Ittra lil Adrian Delia

Mibgħuta minn xi ħadd li identifika ruħu miegħi: Onorevoli Dr. Delia, Fis-29 ta' Ġunju tal-1982, nhar l-Imnarja,

(meta allura int kont se tagħlaq t-tlettax-il sena), sitt mitt Nazzjonalist kienu

mkeċċija mix-xogħol għax obdew direttiva tal-Partit.

Jien kont wieħed minnhom.

Niftakar għaddejt sajf li lanqas kont kapaċi nixtri ġelat lit-tfal.

Kont niddependi għall-għixien tal-familja

fuq persuni ġenerużi li offrewli xogħol għal ftit jiem u fuq oħrajn li kienu jitfgħuli l-flus fil-letter box.

Dak inhar kellna lil Dr. Eddie Fenech Adami, politiku li fi żmien erba' snin dawwar il-maġġoranza favur il-PN.

Kien jimlina bil-kuraġġ għax hu kien l-iżjed wieħed kuraġġuż.

Jekk tħares lura għandek dejjem issib persuni ta' integrita' u maturita' politika li għamlulna ġieħ kbir u li servew bħala Kap tal-PN: Nerik Mizzi (li l-motto tiegħu kien dejjem: "Nirreżistu, nirreżistu", u li bena il-PN mill-ġdid); Dr. George Borg Olivier (Missier Malta Indipendenti), lil Dr. Eddie

Fenech Adami (il-Prim Ministru li daħħal lil Malta fl-Unjoni Ewropeja), u lil Dr. Lawrence Gonzi (li kien kapaċi jżomm

lil Malta barra minn reċessjoni u li kiseb 1.2 biljun Euro mill-EU u li qegħdin jitgawdew ISSA mill-Maltin kollha).

Qatt

ġietek ix-xewqa li tqabbel ruħek ma' xi wieħed minn dawn?

Jekk le, ismagħni ftit.

X'kienu s-suċċessi tiegħek kemm ilek Kap tal-PN?

Ejja ngħodduhom.

It-total huwa 0.

X'kienu d-disfatti s'issa?

Huma żgur aktar mis-suċċessi tiegħek.

t-tkeċċija għaġġelija ta' Dr. Simon Busuttil (li xi ħadd forsi qallek tagħmel u inti, bl-immaturita' politika tiegħek, obdejtu b'għajnejk magħluqa),

il-qassata li għamilt fil-każ ta' Dr. Kevin Cutajar u r-riżultati tal-biki tal-aħħar elezzjonijiet fejn kont il-Kap tal PN.

Irnexxilek li titlef ukoll il-fiduċja tas-Siġġiewin meta dan il-post kien dejjem b'maġġoranza Nazzjonalista.

Bħalissa il-PL qiegħed jiddefendik.

Eżatt bħal dak il-bojja li jifraħ lill-ikkundannat kemm għandu għonqu sabiħ.

Jekk tħoss li għandek 'in-Nazzjonalisti warajk, jew aħjar 'it-tesserati warajk – għax kienu huma li tellgħuk Kap – għaliex ma ssejjaħx għal vot ta' fiduċja tagħhom?

Jekk qiegħed tibża' – kif naħseb li fil-fatt int, għax kieku diġa' sejjaħt għal dan il-vot-allura m'hemmx dubju li inti, bħala politiku, beżżiegħ.

U għall-beżżiegħa m'hemmx post fil-politika.

Barra minn hekk, jekk ma ssejjaħx dan il-vot għax taf li tista' titlef postok tkun qed tpoġġi l-interessi personali tiegħek qabel dawk tal-PN u ta'

Malta.

Nistaqsi jien: Aħna tal-Imnarja 1982, u dawk l-eluf,

li bejn l-1981 u l-1987, batew b'kull mod li wieħed jista' jaħseb biex naraw li f'pajjiżna jaħkmu l-liberta', il-ġustizzja u s-serħan tal-moħħ, jixirqilna lilek bħala Kap tagħna, il-Kap tal-PN?

Qatt, qatt u qatt.

On.

Delia, inti għadek tista' tagħti s-sehem tiegħek fil-politika fi ħdan il-PN, imma mhux bħala l-Kap.

On.

Delia, ikun aħjar għalik li tirriżenja minn rajk.

B'hekk biss tista' ssalva l-ġieħ politiku tiegħek.

Tħallix li jaslu l-festi ta' l-Indipendenza u tkun għadek mexxej.

Lejliet il-21 ta' Settembru, 2019, il-Fosos żgur se jibqgħu vojta.

Forsi, b'hekk biss tiġi f'sensik u tinduna li taħt it-tmexxija tiegħek il-PN wasal fil-qiegħ.

Nagħlaq din l-ittra billi nikkwota lil Oliver Cromwell li, f'April tal-1653, temm hekk

id-diskors tiegħu lill-parlamentari:

Previous: Xaqq dawl Next: Il-familja Caruana Galizia titkellem dwar ir-riżoluzzjoni tal-Kunsill tal-Ewropa dwar Malta window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-familja Caruana Galizia titkellem dwar ir-riżoluzzjoni tal-Kunsill tal-Ewropa dwar Malta

Din li ġejja hi stqarrija llum mill-familja ta' Daphne Caruana Galizia: Ir-riżoluzzjoni tal-Assemblea Parlamentari tal-Kunsill tal-Ewropa li 'l bieraħ filgħaxija għaddiet b'maġġoranza kbira, ressqet lill-familja tagħna dejjem aktar qrib il-verità: li Daphne llum għadha mimlija bil-għomor li kieku l-awtoritajiet f'Malta investigaw u mexxew kontra l-korruzzjoni kif suppost, li kieku l-istituzzjonijiet Malti tħallew jaħdmu bla xkiel u li kieku Malta hi pajjiż tassew demokratiku.

Minn naħa tagħna, għamilna dak kollu li stajna biex nassiguraw li l-verità kollha titla' fil-wiċċ.

Issa qegħdin nitolbu l-appoġġ tal-komunità internazzjonali biex jiġi żgurat li Malta timplimenta r-rakkomandazzjoni l-aktar importanti tar-riżoluzzjoni: li l-Prim Ministru Malti jawtorizza t-tnedija ta' inkjesta pubblika indipendenti dwar iċ-ċirkostanzi tal-assassinju ta' Daphne.

M'għandu xejn minn xiex jibża' ħlief mill-verità.

Previous: GUEST POST: Ittra lil Adrian Delia Next: Ħallelin bil-provi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ħallelin bil-provi

Fl-aħħar!

Kull meta jżur il-Libja, Neville Gafà issa huwa rikonoxxut bħala l-kelliem uffiċjali tal-gvern ta' Malta.

Spiċċalu t-tlaqliq.

M'għadux jipprova jbellagħhielna li ż-żjarat tiegħu fi Tripli huma "btajjel privati".

Mela issa kollox ward u żahar.

Nistgħu nagħlqu għajnejna għall-fatt li Gafà jinsab għaddej inkjesta dwar l-iskandlu dwar il-ħruġ tal-viżi.

Għax inzerta ħobża u sikkina ma' Joseph Muscat, maħfur kollox!

Adrian Hillman, li għandu reputazzjoni ħażina warrab wiċċek, qed jitħallas mingħand tal- Malta Gaming Authority sabiex jagħtihom pariri dwar il-mod kif ikunu jistgħu iħarsu r-reputazzjoni tagħhom.

Dawn magħrufa għall-mod li biħ għalqu għajnejhom għall-ħasil ta' flus maħmuġin ġejjin mis-serq u mid-droga mill- Cosa Nostra u mill-' Ndrangheta permezz ta' ħwienet liċenzjati f'Malta.

Adrian Hillman huwa l-istess bniedem li ċ- Chief of Staff tal-Prim Ministru tefgħalu fil-kont bankarju tiegħu fil-British Virgin Islands 650,000 ewro – flus li huwa ma kellux il-ħila jispjega minn fejn ġew.

U l-Prim Ministru tkaża talli Jason Azzopardi rnexxielu jikkonvinċi lid-dinja li pajjiżna nħakem minn ċorma kriminali.

Kull meta Jason Azzopardi jidħol bir-ras għal xi biċċa xogħol li suppost għandhom jidħlu għaliha l-membri parlamentari ta' kull lewn politiku, ma jistrieħx qabel jara l-boċċa tersaq bil-mod il-mod lejn il-likk.

Id-diskorsi tiegħu jipperswaduk, ix-xogħol legali tiegħu huwa mistħarreġ sewwa u l- lobbying li jagħmel huwa konvinċenti.

Dmiru bħala parlamentari jafu sew.

Ftit hemm bħalu fil-Parlament.

Tabilħaqq sitwazzjoni tal-mistħija.

Bilkemm titwemmen li pajjiż bħal Malta li – sa 6 snin ilu biss – kellu reputazzjoni mpekkabbli madwar id-dinja, kellu jispiċċa fil-qiegħ tal-abbissi.

Il-fatti jitkellmu weħidhom.

Il-gvern għandu ħabta li sitwazzjoni ħażina jirrendiha agħar milli hi.

Ara ma tmorrux taħsbu li l-istampa dinjija, li ta' sikwit tkellmet dwar l-iskandlu tal-ħruġ tal-viżi Schengen Maltin għall-immigranti, se tagħlaq għajnejha għall-influwenza li għandu Neville Gafà u għall-preżenza tiegħu fuq il-fruntiera tal-Ewropa mal-Libja.

Ara ma tmorrux taħsbu li ġurnalisti barranin, li ta' spiss xandru stejjer dwar il-mod kif kriminali fl-industrija tal- gaming inqdew b'Malta biex jaħslu flus maħmuġin, se jinjoraw l-aħbar li Adrian Hillman inħatar mill-awtorità regolatorja lokali biex jagħtiha pariri dwar "it-tħaris tar-reputazzjoni tagħha".

Id-diskors ta' Jason Azzopardi kien ftit twil iżżejjed.

Iżda l-kittieb ewlieni tal-proża li tittratta dwar id-dalma tal-kriminalità li ħakmet lil dan il-pajjiż m'huwa ħadd ħlief Joseph Muscat.

Previous: Il-familja Caruana Galizia titkellem dwar ir-riżoluzzjoni tal-Kunsill tal-Ewropa dwar Malta Next: Taħraqhom qalbhom għas-saltna tad-dritt window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Taħraqhom qalbhom għas-saltna tad-dritt

Il-partiti politiċi qed jagħmlu kawlata sħiħa bit-tifsira vera tas-"saltna tad-dritt.

Il-bieraħ it-tnejn li huma għamlu użu minn dawn il-kelmiet f'kuntest li huwa rrilevanti għall-aħħar.

Kienu qishom tfal tal-iskola jissuppervjaw u jlissnu kliem bħal; "mhux int trid ir- rool off low ħi?

Mel'issa oqgħod għaliha ta!".

Fi stqarrija mxandra l-bieraħ il-Partit Nazzjonalista qal li erba' mill-membri tal-Kunsill Ġenerali ppruvaw iqarrqu u li "l-PN kompla jispira ruħu mill-valuri tad-demokrazija, s-saltna tad-dritt, il-ġustizzja u l-libertà tal-kelma".

F'ċirkostanzi normali, t-tlissin ta' kliem bħal dan ma jdoqq xejn – bħallikieku wieħed ikun qed igħid li l-PN ser ikompli jinvoka d-dritt li japplika d-duwa kull meta jħoss l-uġiegħ fil-muskoli.

Għandhom għalfejn tal-PN joqgħodu jserrħulna moħħna li għadhom jemmnu fis-saltna tad-dritt?

Kien hemm xi ħadd ssuġġerixxa mod ieħor?

Hekk kif it- trolls bi ħġarhom dawwru l-kanuni tagħhom fuq Ivan Bartolo (in-negozjant u eks kandidat tal-PN u mhux il-membru parlamentari), jaqaw stennew li xi ħadd ser kien ser igħid xi diskors bħal dan?

Dawk li llum għandhom il-kontroll tal-PN f'idejhom qed jilgħabu man-nar.

Għadha friska fl-imħuħ l-istorja li, waqt il-kampanja għat-tmexxija tal-PN fl-2017, l-id il-leminija ta' Adrian Delia, Jean Pierre Debono kien bagħbas il-listi ta' dawk li kienu eliġibbli għall-vot sabiex jiżgura r-riżultat li xtaq hu.

Jean Pierre Debono kien ġie mwissi formalment talli huwa stess kien iffalsifika prokuri.

Iżda din it-twissija kienet saret biss biex ikun deher li ttieħdet xi forma ta' azzjoni.

Imbagħad erġajna koppi meta, bis-saħħa tal-fatt li l-kontroll tal-listi ta' dawk eliġibbli għall-vot tinsab f'idejh, ra kif għamel biex iserraħ rasu li jintagħżel hu biex jimla' post battal fil-Parlament.

Kollox sarlu suf meta mbagħad feġġ l-inkwiet politiku li seħħ ftit wara.

U issa erġajna sibna ruħna wiċċ imb'wiċċ ma' sensiela ta' deċiżjonijiet li lil Jean Pierre Debono politikament jistgħu jsibulu tarfu.

Fil-frattemp, bħallikieku ninsabu ngħixu fil-Medju Evu, Ivan Bartolo qed jiġi mixli b'reat intollerabbli: f'moħħu qed jimmaġina l-"mewt" tar-re.

Il-fatt li huwa ma eskludiex b'mod kategoriku li għad ikun interessat li jikkontesta għat-tmexxija tal-partit jekk din il-kariga titbattal, b'xi mod pinġewh bħala prova ta' tradiment.

Ivan Bartolo kien jaf għal xiex kien ser jidħol.

Kien jaf li ħaddieħor kien qed ifarfar mir-responsabbiltà u ddeċieda minn jeddu li jidħol hu fejn kien messu daħal ħaddieħor.

Kien jaf ukoll kif kienu ġew ittrattati dawk li wrew nuqqas ta' qbil qabel iddeċieda li jerġa' jitfaċċa fix-xena.

Ninsabu f'sitwazzjoni tassew surreali.

Wara ftit jiem ta' skiet frott il-ħasda li kienu ħadu, it- trolls ta' Adrian Delia irxuxtaw.

X'uħud minnhom sabu ruħħom hawn ukoll.

Dawn huma nies li għalihom il-problemi li bħalissa għandu ma' wiċċu l-PN m'humiex daqstant ir-riżultat tal-fatt li: dak li kien sieħeb fin-negozju tal-kap tal-partit xlieħ li gideb meta kien qal li ma kienx jaf bl-eżistenza ta' kumpanniji barranin li kien ħalaqhom hu stess u talli kien għamel stqarrijiet foloz lill-pulizija; dak li politikament huwa ħobża u sikkina miegħu bagħbas vot biex jassigura li post battal fil-Parlament jieħdu hu u mhux kandidat magħżul mill-elettorat tad-distrett; martu xlietu fil-qorti li kien abbuża kemm lilha kif ukoll lil uliedhom; il-banek qed jiġru warajh biex jitħallsu ta' djun kbar li kien għamel magħhom; il-votanti tal-partit tiegħu jinjoraw il-kandidati preferuti tiegħu għall-Parlament Ewropew u jibbojkottjaw il-kandidati preferuti tiegħu għall-kunsilli lokali; il-pulizija qed jinvestigawh fuq akkużi ta' ħasil ta' flus maħmuġin...

Għal dawn it- trolls il-problemi tal-PN għandhom aktar x'jaqsmu mar-riforma li kienet saret fl-2010 fit-trasport pubbliku milli mar-raġunijiet li għadni kemm elenkajt.

Is-saltna tad-dritt ma tfissirx li dawk li għandhom is-setgħa u r-responsabbiltà li jwettquha għandhom igħawwġuha kif jaqbel lilhom biex mingħalihom igħattu x-xemx bl-għarbiel u jaħarbu mir-realtà.

Is-saltna tad-dritt tfisser li l-liġijiet għandhom japplikaw għal kulħadd.

Bħalissa tal-PN m'humiex komdi b'dan.

Għalhekk żelqitilhom meta ħassew il-ħtieġa li jfakkruna li verament jemmnu fis-saltna tad-dritt.

Kien ferm aktar malizzjuż fi kliemu Joseph Muscat meta tkellem dwar is-saltna tad-dritt fil-kuntest tal-każ ta' Matthew Pace li milli jidher irid jibqa' ggranfat mas-siġġu tas-setgħa fl-Awtorità tal-Ippjanar.

Ma jistax ikun hemm pressjoni akbar fuq persuna maħtura mill-gvern meta tinħareġ stqarrija pubblika li dan m'għadux igawdi l-fiduċja tal-prim ministru.

Persuna li tinħatar f'kariga mill-gvern — bħalma huma maħtura dawk kollha li jservu fuq il-bord tal-Awtorità tal-Ippjanar — għandha twarrab meta l-gvern jitlef il-fiduċja fiha.

Għaldaqstant Joseph Muscat lissen ħmerija kbira meta qal li, "għaliex nemmnu fis-saltna tad-dritt", Matthew Pace huwa stess għandu jara jekk għandux iwarrab ġaladarba li l-kunflitt ta' interess li jeżisti bejn ir-rwol tiegħu bħala regolatur u n-negozju privat tiegħu bħala sensar kien il-kaġun li wassal lill-qorti biex tagħti ordni li jieqaf minnufih proġett ta' żvilupp enormi.

Il-membri tal-bord tal-Awtorità tal-Ippjanar m'humiex imħallfin.

Wara li jinħatru, dawn jistgħu jitneħħew mill-kariga minnufih u m'humiex imħarsa mid-diskrezzjoni li għandu l-prim ministru fuqhom.

Joseph Muscat m'hu ser ibellagħha lil ħadd li nħakem minn xi konverżjoni Damaxxena: jaf sewwa li dawk li jinħatru minnu biex iħarsu l-interessi tal-gvern jaqgħu taħt id-dixxiplina tiegħu.

Kien hu, wara kollox, li kien keċċa lil John Rizzo minn Kummissarju tal-Pulizija hekk kif dan kien għoddu wasal biex iħarrek fil-qorti lill-imgħallem tiegħu John Dalli.

M'hemm ebda liġi li żżomm lill-prim ministru li minnufih idabbar ras Matthew Pace.

Għalhekk l-istqarrija ta' Joseph Muscat jeħtieġ li tiġi mgħarbla sew.

Jew dan kollu huwa biss teatrin biex Joseph Muscat iġiegħelna ninsew malajr il-kwistjoni tad-dB – kwistjoni li nibtet minħabba r-rigal fil-forma ta' bejgħ bir-ribass ta' biċċa art tiswa' mitqlu deheb li l-gvern ta lil dawk li jixħtu l-"għalf" lill-partit fil-gvern u dan biex jinbena' bini mostruż f'Pembroke.

Jew inkella Joseph Muscat irid iwassalielna li – għalkemm naħsbu li l-"kink" huwa hu – dak li jiġbed l-ispag tas-setgħa, jiġifieri Keith Schembri, ma jridx jara l-pappa li żżomm kuntent lil Matthew Pace – l-istess persuna li tħaddimlu flusu, jiġu minn fejn jiġu – titwarrab minn taħt ħalqu.

Hu x'inhu, dak li għandna quddiemna huwa fil-fatt l-oppost tas-saltna tad-dritt.

Kif qal xi ħadd dan l-aħħar, dak li għandna m'hi xejn ħlief is-saltna tal-ħallelin.

Permezz ta' din il-manipulazzjoni Laburista mhux biss qed jitgħawwġu l-liġijiet u r-regolamenti biex jiġu akkomodati l-bażużli, iżda qed tiġi manipulata saħansitra t-tifsira vera tal-kliem u dan sabiex konvenjentement titgħatta r-realtà.

Il-Labour jinsab fil-gvern u, għax għandu s-setgħa, jista' jagħmel ħsara ħafna aktar milli jista' jagħmel il-PN.

Għandu s-setgħa li jippermetti lil sieħeb Keith Schembri li jagħmel il-flus mill-bejgħ ta' proprjetà li ma kinitx teżisti li kieku ċ-ċirkostanzi kienu mod ieħor.

Għandu s-setgħa wkoll li, lil min "għalef" lill-partit, jippermettilu jgħum f'baħar ta' flus ġenerati minn proprjetà pubblika.

Setgħa li se twassal biex, permezz ta' proġett, jitkerraħ pajjiż sħiħ u jitħassar tal-ambjent li jgħixu fih il-ġirien tal-inħawi.

Partit li jinsab fl-oppożizzjoni ma jistax ikollu setgħa bħal din.

Għalkemm jixtieq li jkollu.

Fl-isfond tal-mod kif l-oppożizzjoni qed iġġib ruħħa, dan diġà huwa ħażin minnu nnifsu.

Int u taqra' dan li qed nikteb, ħadd m'għandu għalfejn ifakkrek bin-nifs li tieħu kuljum biex tkun tista' tgħix.

In-nifs li tieħu taħseb fih biss meta dan jibda' jonqsok.

Aħsbu ftit il-għala tal-PL u tal-PN jeħtiġilhom ifakkruk kuljum dwar kemm taħraqhom qalbhom għas-saltna tad-dritt.

Previous: Ħallelin bil-provi Next: Jemmen il-qerq tiegħu stess window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Telefonata li taf tiswa' mitqlu deheb

Wara li għamlu minn kollox biex jippruvaw iserrħu l-irjus li l-futur li għandu l- Bank of

Valletta huwa wieħed sabiħ, kollox sarilhom suf hekk kif is- Sunday

Times of Malta llum xandret l-aħbar li r-regolatur finanzjarju lill- Bank of Valletta tah ultimatum biex minnufiħ jirranġa s-sitwazzjoni tiegħu.

Din l-aħbar m'hi xejn ħlief turija ċara li l-borma qiegħda tbaqbaq ġmielha.

L-ittra li ntbagħtet mill-MFSA inkitbet apposta sabiex, hekk kif il-bank ikompli jersaq lejn il-qiegħ, tingħata l-impressjoni li l-gvern qed jagħmel minn kollox biex isalva s-sitwazzjoni u dan bit-tama li nkunu nistgħu niftakru biss fl-ordni ta' Joseph Cuschieri lill-bank biex ilesti "programm ta' tibdil fuq medda ta' sentejn" "sa nhar il-Ġimgħa".

Permezz ta' dawn il-manuvri, jriduna ninsew li l-gvern ilu jbagħbas fil- Bank of Valletta għal 5 snin sħaħ: żmien twil biżżejjed biex bank li kien irnexxielu jibqa' fil-wiċċ matul il-kriżi finanzjarja tal-2008 issa jinsab f'xifer l-irdum a skapitu tal-ekonomija Maltija.

Il-korruzzjoni u l-bażużliżmu inevitabbilment wasslu għal dan.

L-istess jista' jingħad għall-inkompetenza li tagħmel tajjeb għaliha l-popolarità.

Id-dehra ta' Joe Cuschieri joħroġ l-ordnijiet malajr tista' tnessik li l- Bank of

Valletta kienet silfet €2.6 miljun lil Keith Schembri u dan fi żmien meta l-kumpanniji tiegħu kienu qed jaqilgħu inqas minn €60,000 fis-sena f'dawk li huma profitti .

Dan huwa eżempju wieħed biss li nafu bih li juri n-negozju bla sens li għamel il-bank kif ukoll il-mod kif espona ruħu żżejjed għad-djun sforz il-bażużliżmu u l-preferenzi politiċi.

Id-dgħjufija tal-istituzzjonijiet regolatorji fil-qasam finanzjarju ta' pajjiżna prinċipalment jaħti għaliha Keith Schembri.

Edward Scicluna dan l-aħħar ħabbar li se jinħolqu istituzzjonijiet ġodda b'riżq l-infurzar tal-liġijiet .

Kif se jserraħ l-irjus li d-dgħjufija li wasslitna għas-sitwazzjoni li ninsabu fiha mhux ser nerġgħu narawha tqajjem rasha?

Ftakru bil-pressjoni permezz ta' telefonati li allegatament kien għamel Keith Schembri fuq tal-FIAU biex dawn ma jibqgħux jgħafsu b'ċerti investigazzjonijiet.

Fil-qorti f'Diċembru 2017, Peter Caruana Galizia kien xehed li martu kienet qaltlu li l-għejjun tagħha fl-FIAU kienu lmentaw li Keith Schembri kien iċempel diversi drabi biex jipprova joqtol l-investigazzjoni dwar il- Pilatus Bank .

Dan ma kienx jammonta biss għal indħil politiku: Keith Schembri kien jagħmel użu mis-servizzi tal- Pilatus Bank u permezz tal-indħil tiegħu ried iħares l-interessi tiegħu ukoll.

Il-bank ewlieni li jaħdem bih Keith Schembri huwa l- Bank of Valletta .

Nistaqsi: l-indħil tiegħu wassal biex iddgħajfu l-istituzzjonijiet u ġew sagrifikati l-interessi tal-bank, ta' dawk li għandhom flus depożitati fih u tal-azzjonisti u dan biex ikunu jistgħu jinqdew erba' bażużli?

Keith Schembri huwa wieħed mill-perċimes tal-iskandlu Electrogas/17 Black.

Minn banda waħda, l- Panama Papers kienu kixfu l-fatt li huwa kien qabbad lil tan- Nexia BT biex joħolqulu kumpannija fil-Panama u biex iduru d-dinja sakemm jinstab bank li kien lest jiftaħ kontijiet bankarji f'isimha.

U mill-banda l-oħra, lil tan- Nexia BT ħatarhom fuq kumitat li kellu jiddeċiedi dwar min kellu jirbaħ il-kuntratt tal- power station.

F'dan il-kuntest, tad- Daphne Project kienu kixfu li min rebaħ il-kuntratt kien intrabat li jħallas madwar $2 miljun fil-kont bankarju ta' Keith Schembri fil- Panama.

Iżda b'rabta ma' dan kollu, l-ikbar waħda kienet dwar is-self ta' €360 miljun li l- Bank

of Valletta kien għadda lil min rebaħ il-kuntratt tal- power station — jiġifieri l- Electrogas — biex dawn setgħu jroddu s-salib u jibdew il-proġett.

Mingħajr is-self mingħand il- Bank of Valletta , la kien ikun hemm power

station u lanqas flus ġejjin mit-tixħim għal ġol-kontijiet bankarji ta' Keith Schembri.

Qegħdin taraw hux telefonata kemm taf tiswa'?

Ir-riskju kbir li ġie mġiegħel jidħol għalih il- Bank of Valletta bis-self li sar lill- Electrogas , speċjalment wara li l-gvern neħħa l-garanzija li kien ħareġ, kien ta' piż enormi u lill-bank dan ir-riskju spiċċa biex għaffġu.

It-twissijiet li saru ma sarux għaliex il- Bank of Valletta jinsab nieqes mil-likwidità.

Saru għaliex dan daħal għal riskji li m'humiex aċċettabbli u li ċertament m'humiex fl-interess tad-depożitanti u tal-azzjonisti.

Kien il-bank stess li stieden dan l-inkwiet serju għax ippermetta indħil inaċċettabbli minn naħa tal-politiċi.

Inkwiet serju li, fid-dinja li qed ngħixu fiha, jista' jispiċċa biex ikissrek.

Il-kaġun ta' dan l-inkwiet kollu m'hu ħadd ħlief Keith Schembri, bniedem li litteralment qed jitħalla jagħmel li jrid.

Din il-ġimgħa tal-Kunsill tal-Ewropa qalu li ma jistgħux jifhmu kif Keith Schembri għadu jirrenja minkejja dak kollu li nkixef dwaru.

B'dan li għadni kemm ktibt tista' forsi tifhem għaliex.

Previous: Jemmen il-qerq tiegħu stess Next: Skont Adrian Delia dan żmien tajjeb għal btala politika window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jemmen il-qerq tiegħu stess

Bħalissa b'ċerta arja għaddejja kampanja ta' intimidazzjoni fi ħdan il-Partit Nazzjonalista li prinċipalment tinsab iffukata fuq dawk il-membri tal-Kunsill Ġenerali li huma magħrufin bħala persuni li kienu appoġġjaw lil Adrian Delia fl-elezzjoni għal kap tal-partit u li, wara li għaddew diversi xhur tat-tmexxija tiegħu, bdew jiddubitaw jekk għandux jibqa' jmexxi lill-partit.

Xi ftit minn din l-initimidazzjoni qed issir fil-beraħ fuq il-midja soċjali u l-aktar lingwaġġ iebes qed jiġi riżervat għal dawk il-Kunsilliera li qed jappellaw għall-moderazzjoni minn naħa ta' oħrajn li esprimew ruħħom fis-sens li l-kritiċi tat-tmexxija preżenti tal-partit għandhom jiġu "eliminati".

Madankollu wasluli rapporti mingħand Kunsilliera li ġew mistiedna għal laqgħat ristretti ma' Adrian Delia li, waqt dawn il-laqgħat, ċerti manigoldi li jappoġġjaw lill-kap qegħdin jagħmlu pressjoni fuq dawk li huma taħt suspett li bidlu fehmithom dwaru.

F'dawn il-laqgħat privati mal-Kunsilliera, Adrian Delia qed jirrepeti dak li diġà ġie mistqarr uffiċjalment u qed igħidilhom li jinsab ċert li għandu l-appoġġ tal-biċċa l-kbira tal-membri tal-PN.

Qed igħidilhom ukoll li l-PN għadu ma ħax ir-ruħ fost l-elettorat tort ta' numru ta' Membri Parlamentari tal-PN li huwa kien "wiret" mingħand kapijiet preċedenti li qed jirrifjutaw li jiġbdu l-istess ħabel miegħu.

Uħud li attendew għal dawn il-laqgħat qaluli li Adrian Delia qalilhom li minkejja n-nuqqas ta' appoġġ minn naħa ta' dawn id-deputati, jinsab ċert li jista' jwassal biex il-partit jakkwista riżultat aċċettabbli fl-elezzjoni ġenerali li jmiss.

Minkejja li dak li ried ifisser bil-kliem "riżultat aċċettabbli" m'huwiex ċar, Adrian Delia qal li jinsab ċert li l-elettorat se jpattiha lil deputati bħal Jason Azzopardi u Karol Aquilina billi ma' jtellagħhomx u jtella' flokhom kandidati li hu għandu fiduċja fihom u li lesti li jappoġġjawh hu u jmexxi lill-PN 'il quddiem.

Huwa evidenti li ma tkellem xejn dwar il-fatt li l-istrateġija li permezz tagħha dawk li huma kritiċi tiegħu kellhom jiġu mġiegħla jagħmlu l-wisa' għal dawk li jappoġġjawħ, falliet bil-kbir fl-elezzjonijiet riċenti għall-Parlament Ewropew.

Fi kliem ieħor, Adrian Delia qal li jekk il-Kunsilliera se jintalbu jivvutaw dwar mozzjoni li titolbu jwarrab, għandhom ibaxxu rashom għar-rieda tal-votanti tal-PN li jriduh jibqa' fejn hu biex ikun jista' jtemm il-missjoni tiegħu.

F'laqgħa minnhom mal-Kunsilliera, Adrian Delia ġie rappurtat li ammetta li l-partitarji ħorox tiegħu jinsabu mgħaddba għal dawk li qed jipproponu li jsir vot ta' fiduċja.

Lill-Kunsilliera ġie rappurtat ukoll li qalilhom li l-lista ta' dawk il-Kunsilliera li ffirmaw il-mozzjoni favur is-sejħa biex issir laqgħa tal-Kunsill Ġenerali kellu jaqfilha biex b'hekk ma tispiċċax f'idejn il-manigoldi li jkunu mdawwrin miegħu kuljum fid-Dar Ċentrali.

Lil dawn il-Kunsilliera, Adrian Delia qalilhom li l-ismijiet ta' dawn il-Kunsilliera huwa żammhom misturin għax jibża' minn xi vendikazzjoni li tista' ssir fuqhom minn naħa tal-partitarji tiegħu.

Il-Kunsilliera li kellmuni qaluli li, fl-aħjar ipotesi, Adrian Delia jidher li nqata' sewwa mir-realtà u qed iserraħ fuq il-konvinċiment li għandu dwar it-triq li huwa qabad.

Jidher li jinsab konvint li politikament għadu jagħżaq fl-ilma mhux għaliex il-kwalitajiet li huma meħtieġa biex imexxi partit huma neqsin.

Skont hu, il-PN jinsab f'hiex jinsab tort ta' dawk id-deputati li m'humiex jagħtuh l-appoġġ.

Minkejja dan kollu, jibqa' jgħid li din is-sitwazzjoni m'għandhiex iżżommu milli twasslu għar-rebħa finali li huwa konvint li tinsab wara l-bieb.

Dawn il-Kunsilliera qaluli li, fiċ-ċirkostanzi, Adrian Delia xorta waħda baqa' kalm u żgur minnu nnifsu.

Għallinqas fid-deher, qed jagħmel tabirruħu li m'hu jiddejjaq xejn bil-possibilità li jkollu jiffaċċja vot ta' fiduċja – vot li għad jista' jirbħu marġinalment fil-Kunsill Ġenerali, anke jekk f'moħħu jinsab fiduċjuż li vot bħal dan ma jistax jitilfu.

James Baldwin darba kien qal li "dawk li jemmnu li għandhom rieda tal-azzar u li huma sidien tad-destin tagħhom jistgħu biss ikomplu jemmnu dan kemm il-darba jibdew jemmnu fil-qerq tagħhom stess".

Jidher li Adrian Delia għandu ħabta li jemmen il-qerq tiegħu stess.

Dan jista' jindika li, bl-istess mod kif għal Adrian Delia n-nuqqas ta' appoġġ fil-Kumitat Eżekuttiv u fil-Grupp Parlamentari ma jnaqqaslu xejn mil-leġittimità tiegħu, għandu mnejn iħoss li lanqas m'hu kontabbli lejn l-awtorità tal-Kunsill Ġenerali.

Madankollu huwa ċar li dawk il-ftit konsulenti b'esperjenza politika li qed jagħtuh il-pariri jippreferu li jevitaw xi riżultat diżastruż ta' vot li jkun ittieħed fil-Kunsill Ġenerali.

F'ċirkostanzi normali, fil-laqgħat tal-Kunsill Ġenerali kollox ikun ippjanat minn qabel.

Dawn jissejħu regolarment mit-tmexxija tal-partit b'aġenda li tkun ġiet miftiehma minn qabel u li jiġu indirizzati minn kelliema magħżulin apposta bil-għan li tonqos kemm jista' jkun il-kritika.

Minn naħa l-oħra, dan kollu ma jgħoddx għal Kunsill Ġenerali li jkun ġie msejjaħ mill-Kunsilliera stess: laqgħa bħal din taf li jkollha fuq l-aġenda tagħha kwistjonijiet li t-tmexxija ma jkollhiex ħerqa kbira li titħaddet dwarhom u li jindirizzaw lill-ġemgħa kelliema li t-tmexxija żgur ma kenitx tistedinhom biex jitkellmu.

Illum is- Sunday Times of Malta rrappurtat li s-Segretarju Ġenerali tal-PN Clyde Puli qed jagħmel sforz biex ifittex raġunijiet biex jibqa' ma jissejjaħx Kunsill Ġenerali Straoardinarju.

Jekk il-laqgħa tal-Kunsill Ġenerali tispiċċa ma sseħħx, jibqa' mhux imkejjel l-appoġġ li għandu Adrian Delia fost l-attivisti tal-partit.

Fil-frattemp qed imur dejjem għall-estrem il-lingwaġġ aħrax li qed jintuża minn numru żgħir ta' persuni – li jgħidu li huma membri tal-PN u partitarji ta' Adrian Delia – fil-konfront ta' dawk li Adrian Delia qed iwaħħal fihom għall-problemi politiċi li għandu ma' wiċċu.

Dan jista' jkun konsistenti mal-messaġġ li qed iwassal lill-Kunsilliera Adrian Delia fis-sens li l-futur politiku tiegħu u dak tal-PN huma marbutin flimkien u li dawn jiddependu fuq it-tqaċċat mill-partit ta' dawk li jidhrilhom li m'għandux jibqa' jmexxi lill-partit.

Previous: Taħraqhom qalbhom għas-saltna tad-dritt Next: Telefonata li taf tiswa' mitqlu deheb window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-faċċata l-oħra tal-munita

Jista' ikollok disgħa u disgħin elf, disa' mija u disgħa u disgħin xjentist li b'leħen wieħed igħidulek li ż-żjieda katastrofika fis-sħana madwar id-dinja jaħti għaliha l-bniedem.

Iżda dejjem ser issib lil xi ħadd li, jekk iżżoqqu sewwa u tagħtih l-attenzjoni li jkun ħerqan għaliha, l-fehma ta' dawn ix-xjentisti kollha jkun lest li jmeriha.

Jekk fuq it-telviżjoni jkollok rappreżentant tad-99,999 xjentist flimkien ma' dak li jkun lest jgħid li hi biss qlajja li t-temp madwar id-dinja qiegħed jisħon b'rata mgħaġġla, jkollok żewġ fehmiet.

U jekk int bniedem li ma tkunx trid tisma' b'aħbarijiet ħżiena, bejnek u bejn ruħek tista' tgħid li ma tafx lil min ser taqbad temmen.

Din m'hi xejn ħlief ix-xjenza tal-qerq.

Ir-reazzjoni ta' Joseph Muscat għar-rapport tal-Kummissjarju dwar l-Istandards dwar l-impjiegi li ngħataw lil deputati parlamentari tal-Labour kienet fis-sens li għandu jkun hemm ukoll perspettiva oħra għall-fehma ta' George Hyzler u li din il-perspettiva għandha tiġi mgħarbla wkoll.

George Hyzler ġibed l-attenzjoni għall-fatt li skont il-Kostituzzjoni ta' Malta, għandu jkun hemm is-separazzjoni tas-setgħat u li l-membri parlamentari ma jistgħux jagħmlu parti mill-eżekuttiv (jiġifieri mill-gvern) sakemm ma jkunux ġew maħtura bħala Ministri.

Ma tistax tkun parti mill-gvern u tagħmel l-għassa fuq l-istess gvern fl-istess ħin.

Semma' wkoll li s-servizz ċivili dejjem huwa mistenni li jżomm il-bogħod mill-politika sabiex b'hekk ikun f'pożizzjoni li jaħdem b'mod effettiv ikun x'ikun il-programm li jkun intagħżel mill-elettorat u fl-istess waqt jinżamm element ta' kontinwità hekk kif jinbidlu l-Ministri.

Din hija proprju r-raġuni għala l-ħaddiema tas-servizz ċivili jridu joqgħodu għar-regolamenti ta' Kodiċi tal-Etika li jipprovdu li għandhom iżommu 'l bogħod mill-politika partiġġjana meta jkunu qed jokkupaw gradi għoljin fis-servizz.

Iżda jekk dawn ikunu membri parlamentari wkoll, ma jistgħux iżommu 'l bogħod mill-politika.

Għaliex il-politika hi parti mix-xogħol tagħhom.

Hemm oħrajn li għandhom l-istess fehma ta' George Hyzler.

Meta l-Kumitat dwar Affarijiet Legali tal-Kunsill tal-Ewropa – l-istess kumitat li dan l-aħħar ippreżenta rapport mill-aktar kritiku dwar Malta lill-Assemblea Parlamentari – kien qed jiddeċiedi dwar jekk għandhiex tiġi nvoluta l-Kummissjoni ta' Venezja, wħud mill-membri tagħha tant kienu skantaw bil-fatt li membri parlamentari kienu qed jiġu mpjegati mill-gvern, li dehrilhom li kellha tittieħed azzjoni.

F'Malta, eżatt bħalma jiġri fir-Renju Unit, il-Ministri jintagħżlu minn fost il-membri tal-Parlament.

Din is-sistema diġà hi redikola kif inhi.

Iżda fir-Renju Unit jeżistu regoli li jiżguraw li ma jkunx hemm aktar minn ċertu numru ta' membri parlamentari minn naħa tal-gvern li jingħataw salarju għax-xogħol amministrattiv li jwettqu.

Dan biex jiġi żgurat li jkun hemm numru biżżejjed ta' membri parlamentari li ma jkunux taħt l-influwenza diretta tal-partit fil-gvern u li tibqagħalhom il-libertà li jivvutaw skont il-kuxjenza tagħhom.

Ippruvaw ifhmu x-xenarju li għandna quddiemna llum.

Tiftakruhom l-istalletti li kienu ta' sikwit jimmiraw Jesmond Mugliett, Franco Debono u Jeffrey Pullicino Orlando lejn Lawrence Gonzi u l-gvern tiegħu ta' bejn l-2008 u l-2013?

Għaliex taħsbu li ħadd mill-grupp parlamentari ta' Joseph Muscat ma qatt jażżarda jmerih?

Għax dejjem ikollu raġun?

Mhux hekk tgħid!

Għadni kemm semmejt lill-membri tal-Kumitat tal-Ġustizzja tal-Kunsill tal-Ewropa li s-sena l-oħra kienu skantaw meta saru jafu li membri parlamentari minn naħa tal-gvern kellhom impjieg mogħti lilhom mill-istess gvern.

Immaġinaw ftit x'kredibilità seta' wera' li għandu Stefan Zrinzo Azzopardi hekk kif qam minn postu biex jiddefendi lill-gvern meta rriżulta li dan kien inħatar mill-gvern bħala chairman tal-korporazzjoni dwar ir-riġenerazzjoni tal-portijiet.

L-istess jista' jingħad meta qam jitkellem Manwel Mallia: dan kien inħatar mill-gvern bħala chairman tal-aġenzija dwar is-saħħa u sigurtà fuq il-post tax-xogħol.

Tal-Kummissjoni ta' Venezja lill-gvern kienu qalulu li din il-prattika għandha tispiċċa.

L-istess qalulu tal-Kunsill tal-Ewropa.

U wara inizjattiva tad-deputat tal-PD Godfrey Farrugia, il-Kummissarju dwar l-Istandards George Hyzler lill-gvern qallu l-istess ħaġa.

Din il-prattika ma tagħmilx ħsara biss lit-tħaddim xieraq tad-demokrazija.

Tagħmel ħsara wkoll lill-karigi okkupati minn dawn id-deputati.

Taħsbu li Manwel Mallia huwa persuna li tifhem fil-qasam tas-saħħa u tas-sigurtà fuq il-post tax-xogħol?

M'huwiex tal-lant.

Iżda xorta waħda qed jerfa' responsabbiltà kbira.

Filwaqt li dawk li huma esperti fil-materja m'humiex jinħatru u qed jitħallew barra, qed ikomplu jiżdiedu d-diżgrazzji fil-postijiet tax-xogħol fost il-bennejja.

L-aġir tal-gvern f'dan ir-rigward mhux biss huwa illegali.

Hu wkoll nieqes mill-etika.

Taħsbux li Joseph Muscat dan jagħmlu biss biex lill-membri parlamentari tal-partit tiegħu jikkontrollalhom bwiethom.

B'mod trasparenti jista' jaqbad u jżidilhom is-salarji u, fil-kuntest tal-fatt li tal-Labour investew għal snin sħaħ fil-politika tal-għira, fl-istess waqt jassumi r-responsabbiltà politika għal din id-deċiżjoni.

Il-parlamentari Maltin huma mħallsin miżerjament u ħafna minnhom jidħlu għall-ħajja fil-politika għax m'għandhomx il-ħila jgħoddu sal-għaxra.

Joseph Muscat issa qal li jeħtieġ li l-kwistjoni tiġi mgħarbla minn perspettiva oħra bħala alternattiva għal dik ta' George Hyzler u ta' kull min irrifletta dwarha.

M'hemmx dubju li għad jinbet xi ħadd "indipendenti" li joħroġ jappoġġjah.

Tiftakru meta kienu sabu professur Russu li ħadd ma kien sema' bih biex lill-Kummissjoni Ewropea jgħidilha li kien qiegħed jirrakkomanda lill-gvern Malti li jinbiegħu passaporti lil "investituri"?

Lil xi ħadd dejjem isibu biex jaqlagħhom.

Araw ftit kif l-Ombudsman qed isir dejjem aktar inċiżiv fil-kritika li qed jagħmel lill-amministrazzjoni.

Kull meta l-Ombudsman joħroġ xi rapport, Joseph Muscat jibgħatu dritt għand il-kap tas-servizz ċivili (persuna magħżula minn fost l-attivisti tal-Partit Laburista) biex imbagħad jinħareġ rapport ieħor alternattiv li jmeri lil ta' qablu.

Din issa saret drawwa.

Drawwa bħal din taf tkun ta' benefiċċju għal dawk il-kriminali li jkunu ingħataw piena mill-qrati.

Permezz tal-kejl li juża Joseph Muscat, il-kriminali jkunu jistgħu jqabbdu xi avukat ieħor biex jikteb sentenza alternattiva għal dik miktuba mill-imħallef għaliex, ħej, il-munita għandha faċċata oħra.

Ibqgħu ċerti li l-gvern m'hux ser jiċċaqlaq dwar din il-kwistjoni.

Kif baqa' ma ċċaqlaqx dwar il-metodu tal-ħatra tal-imħallfin.

Il-kwistjoni ser ikollha tinqata' mill-qrati.

U l-ewwel eċċezzjoni tal-gvern se tkun li din hi kwistjoni politika li l-qrati m'humiex kompetenti li jiddeċiedu dwarha.

Waqt li aħna qed induru għal denbna, huma qed jidħku bina.

Previous: Lagħab karta jisimha "Louis Galea" Next: Strument ta' għaqda window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ġenn spjetat u ħdura mxajtna

Il-bieraħ ktibt dwar il-fantasiji li jbati bihom Frank Portelli dwar Daphne Caruana Galizia.

Wieħed u għoxrin xahar wara l-assassinju tagħha permezz ta' karrozza-bomba, qed igħid li skopra li kienet titħallas biex tinfluwenza l-opinjonijiet permezz ta' kitbietha.

M'għandniex xi ngħidu, ma ta ebda ħjiel dwar fuqiex tinsab imsejsa din l-idea.

Mhux biss ma jġibx l-iċken prova.

Lanqas biss igħid li tkellem ma xi ħadd li qallu li sema' lil ħaddieħor igħid li kien hemm min kien qed iħallasha.

Ifakkarni ħafna f'karattru f'xogħol tematiku ta' John Carpenter: bniedem li jbiddel qoxortu skond kif ikun jaqbel.

Mhux ħaġa sabiħa li tilbes iż-żarbun ta' Emanuel Cuschieri: bniedem li, tista' tgħid, jivvinta qlajjiet bir-rimi.

Meta l- Facebook kien għadu ma wasalx fostna, kien il-leħen ewlieni tal-gideb u tal-qerq.

U l-bieraħ ħass li kien żmien tajjeb biex jerġa' jqanqal it-teorija li Matthew Caruana Galizia kien ikkopera fl-assassinju ta' ommu meta huwa pparkja l-karrozza, li hi kellha ssuq l-għada, f'post li setgħu jilħquh dawk li kienu qiegħdu l-bomba li spiċċat biex ħasditilha ħajjitha.

Jew inkella li kien hu stess li kien qiegħed il-bomba.

Hekk mar igħid.

U kien hemm min ikkummenta li din it-teorija hi waħda li tista' titwemmen aktar mill-idea li seta' qatilha ħaddieħor li ma jiġix minnha.

Minn hawn il-quddiem, tibda' tinfirex il-mibgħeda.

Iżda din m'hix biss mibgħeda: hi wkoll turija ta' ġenn spjetat u ta' ħdura mxajtna.

It-teorija li kien binha li qatilha mbagħad tiġi segwita bit-teorija l-oħra dwar il- laptop .

Emanuel Cuschieri (u s-segwaċi fidili tiegħu) jistaqsu il-għala l- laptop ta' Daphne Caruana Galizia "spiċċa fil-Ġermanja", meta dawn kien imisshom staqsew il-għala l-awtoritajiet Maltin, li suppost tant għandhom ħeġġa li jsiru jafu l-motiv wara l-qtil, baqgħu m'aċċettawx l-offerta tal-pulizija Ġermaniża biex jaraw x'informazzjoni jeħtieġu mill-istess laptop .

M'hemm assolutament xejn ġdid f'dan kollu.

L-imbarazz li lissen Emanuel Cuschieri smajnieħ drabi oħra.

U ġaladarba ma qal xejn ġdid, allura x'inhi r-raġuni li reġgħu xandru dak li qal?

Ir-raġuni hi din: Emanuel Cuschieri — jiġifieri l-Partit Laburista — baqa' jirrepeti l-qlajjiet.

Dawn m'humiex jippruvaw jikkonvinċi lili, u x'aktarx lanqas lilek, li Daphne Caruana Galizia kienet inqatlet minn binha.

Araw ftit x'qegħdin jippruvaw jagħmlu hawn: lil Matthew Caruana Galizia qed jippruvaw jiddemonizzawh.

Lil ommu ta' sikwit kienu jakkużawha li hi saħħara.

U din l-akkuża rripetewha biżżejjed drabi biex f'moħħ is-segwaċi tal-Labour ma baqgħetx kunsidrata bħala bniedma tad-demm u l-laħam.

Kien biżżejjed biex, għal dawn in-nies, dak li kienet tikteb ma kienx jiswa' u li għalhekk kien ħaqqha li tmut.

Binha qed ipinġuh bħala l-assassin ta' ommu.

F'moħħ il-ħsibijiet perversi ta' dawn in-nies, is-sħaħar iwelldu l-mostri.

U jekk taħsbu li qed nesaġera, agħtu daqqa t'għajn lejn il-kitba ta' Emanuel Cuschieri u aqraw ukoll il-kummenti li hemm taħt.

X'inhi l-importanza ta' dan kollu?

Qed ngħixu f'pajjiż li fih ġurnalista ġiet assassinata.

Taħsbu li ma jistax ikollna assassinju ieħor meta nafu li dak huwa eżatt li jridu dawk li qed iżoqqu lil Emanuel Cuschieri?

Previous: Araw x'qalu tliet imħallfin Next: L-"id il-leminija" ta' Adrian Delia mixli li qabbad galoppin biex jispjuna fuq mart il-kap tal-PN u li għamel użu ta' profili foloz biex jagħti fastidju lil deputati tal-PN window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-kumpens li ordnat il-qorti, Johann Buttigieg ser iħallsu minn butu?

Skont is-sentenza li nqatgħet il-bieraħ mill-Qorti Kostituzzjonali, l-Awtorità tal-Ippjanar kienet kisret id-drittijiet fundamentali tal-familja Caruana Galizia meta għal darba darbtejn neħħiet strixxun li huma tellgħu mal-proprjetà tagħhom stess u li fih talbu li jiġu magħrufa l-fatti wara l-assassinju ta' Daphne Caruana Galizia.

Mill-proċess tal-qorti jirriżulta li kien Johann Buttigieg, chairman eżekuttiv tal-Awtorità tal-Ippjanar, li kien ħareġ l-ordni biex jitneħħa l-istrixxun.

Huwa kkonferma li kien ta ordni bil-fomm sabiex jitneħħew l-istrixxuni kollha b'mod immedjat u b'hekk injora l-prinċipji kollha tal-liġi Kostituzzjonali li jeħtieġu li jkun hemm reazzjoni proporzjonata meta tiġi ċensurata l-libertà tal-kelma.

Uffiċjal tal-Awtorità tal-Ippjanar li huwa responsabbli għall-infurzar ikkonferma wkoll li din l-ordni kienet ngħatat minn Johann Buttigieg.

Il-bieraħ il-qorti ordnat lill-Awtorità tal-Ippjanar sabiex tħallas kumpens lill-familja Caruana Galizia.

M'għandniex xi ngħidu, dan il-kumpens ser jitħallas mit-taxxi li nħallsu aħna bħala ċittadini u dan minkejja l-fatt li ma konniex aħna li b'xi mod ksirna d-drittijiet fundamentali tal-familja Caruana Galizia.

Li ser jiġri hu li dak li kien responsabbli ser jibqa' bla mittiefes mis-sentenza tal-qorti u għan-nuqqasijiet tiegħu ser ikollu jħallas iċ-ċittadin.

Fuq dan biss, lil Johann Buttigieg imissha tiddabbarlu rasu.

U għandha tiddabbarlu rasu wara li jkun ħallas is-somma ta' €20,000 li l-Awtorità tal-Ippjanar għandha tagħti lill-familja Caruana Galizia.

Ma tarax.

Previous: Adrian Delia "għamel l-arja, għajjat u sabbat" iżda ma setax iwaqqaf mozzjoni ta' sfiduċja fit-tmexxija tiegħu Next: Kampjun tal-online trolling tal-id il-leminija ta' AD window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-"id il-leminija" ta' Adrian Delia mixli li qabbad galoppin biex jispjuna fuq mart il-kap tal-PN u li għamel użu ta' profili foloz biex jagħti fastidju lil deputati tal-PN

Julian Micallef Julian Micallef, eks-xufier tal-Kap tal-PN u issa magħruf bħala l-"id il-leminija" ta' Adrian Delia, ġie mixli minn attivist tal-PN li għamel arranġamenti biex mart Adrian Delia, Nickie Vella de Fremaux, tiġi segwita u jinġibdu videos fuqha minn wara darha.

Ix-xilja saret permezz ta' dikjarazzjoni ffirmata mibgħuta lill-kap tal-partit Adrian Delia.

F'din id-dikjarazzjoni, eks galoppin ta' Adrian Delia jikteb li huwa kien jirċievi ordnijiet mingħand Julian Micallef u li ma jafx jekk dawn l-ordnijiet Adrian Delia kienx jaf bihom.

Dan il-galoppin, li kien appoġġja bis-sħiħ lil Adrian Delia, jixli lil Julian Micallef li kien iqabbdu biex joħloq Facebook profiles foloz li Micallef kien imbagħad jużahom biex "jattakka u jgħajjar bi kliem mill-iktar dispreġġjattiv" lil dawk id-deputati Nazzjonalisti li jidhru li ma jappoġġjawx lil Adrian Delia.

Il-kittieb isemmi 10 Facebook profiles allegatament foloz, li wħud minnhom tista' tagħrafhom faċilment bħala trolls feroċi li jiktbu fil-paġni tal- Facebook ta' dawk li jażżardaw jikkritikaw lil Adrian Delia, inkluża l-paġna tal- Facebook ta' din il- website .

Il-kittieb tad-dikjarazzjoni qal ukoll li Julian Micallef kien tah ordni biex "jattakka" lil galoppin ieħor ta' Adrian Delia magħruf bħala Ċensu l-Iswed bis-saħħa taċ-ċirkolazzjoni ta' ritratt li fih dan l-attivist jidher mal-eks kap tal-partit Simon Busuttil.

Kiteb ukoll li, waqt li kienet għadha għaddejja l-kampanja tal-elezzjoni tal-kap, Julian Micallef kien bgħatlu ritratt ta' Adrian Delia jippoża mal-eks mara tad-deputat tal-PN Jason Azzopardi.

Julian Micallef kien talbu jiċċirkola r-ritratt fuq il- Facebook wall bil-għan li jiġi umiljat Jason Azzopardi li dak iż-żmien kien qed jikkampanja favur il-kandidatura ta' Chris Said.

Il-kittieb qal ukoll li l-amministraturi tal-gruppi PN tal- Facebook kienu rċievew ordni mingħand Julian Micallef biex iġiegħlhom ineħħuh mill-gruppi.

Huwa temm il-kitba tiegħu bi twissija li kien ser iżomm lil Julian Micallef responsabbli għal kull azzjoni ta' "tpattija" li tista' ssir fuqu jew fuq il-familja tiegħu u dan talli kixef din l-istorja.

Previous: Ġenn spjetat u ħdura mxajtna Next: Adrian Delia "għamel l-arja, għajjat u sabbat" iżda ma setax iwaqqaf mozzjoni ta' sfiduċja fit-tmexxija tiegħu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Adrian Delia "għamel l-arja, għajjat u sabbat" iżda ma setax iwaqqaf mozzjoni ta' sfiduċja fit-tmexxija tiegħu

Membri tal-Kumitat Eżekuttiv tal-PN li kienu preżenti għal laqgħa tal-bieraħ tkellmu miegħi dwar Adrian Delia li jinsab taħt pressjoni u dwar l-imġieba tiegħu mimlija rabja u stmerrija fil-konfront tal-kritiċi tiegħu.

Il-laqgħa tal-bieraħ filgħaxija ssejjħet mill-President il-ġdid tal-Kumitat Eżekuttiv Alex Perici Calascione u dan wara li qamet kwistjoni dwar kif kellhom jitfasslu l-kliem tal-mozzjoni li għandha tiġi diskussa fis-sessjoni straordinarja tal-Kunsill Ġenerali tas-27 ta' Lulju.

Din is-sessjoni straordinarja tal-Kunsill issejjħet wara li ġiet iffirmata petizzjoni minn 200 membru tal-Kunsill Ġenerali li fiha ntalab li ssir mozzjoni favur ir-riżenja minn Kap ta' Adrian Delia.

Il-petizzjoni nġabret wara li Adrian Delia ripetutament u pubblikament irrifjuta li jsejjaħ vot ta' fiduċja wara r-riżultati diżastrużi tal-elezzjoni għall-Parlament Ewropew u tal-kunsilli lokali f'Mejju li għadda, u dan minkejja l-parir li tah biex jagħmel proprju dan wieħed mill-predeċessuri tiegħu Lawrence Gonzi.

Minkejja r-rifjuti ripetuti tiegħu li jsejjaħ vot ta' fiduċja, fil-laqgħa tal-bieraħ Adrian Delia insista li jkun hu li jsejjaħ laqgħa tal-Kunsill Ġenerali għas-27 ta' Lulju u li għaldaqstant għandu jfassal il-kliem tal-mozzjoni huwa stess.

Fil-fatt huwa ppropona li l-mozzjoni jkun fiha kliem fis-sens li l-Kunsilliera qed jiġu mitluba jikkonfermaw lil Adrian Delia bħala kap tal-partit "biex ikun f'pożizzjoni li jimplimenta r-riformi meħtieġa".

Il-kliem tal-mozzjoni kif propost minn Adrian Delia kien joħloq dilemma għall-Kunsilleria: li kieku jagħżlu li ma jikkonfermawx lil Adrian Delia bħala kap tal-partit, ikunu wkoll qed joqtlu r-"riformi meħtieġa".

Il-bieraħ inġibdet l-attenzjoni ta' Adrian Delia għall-fatt li l-partit huwa obbligat bl-istatut li jressaq il-petizzjoni għall-vot tal-Kunsill Ġenerali.

Kien hawn li Delia wieġeb li – jekk dan huwa l-każ – il-Partit ikollu jsejjaħ tliet sessjonijiet suċċessivi tal-Kunsill Ġenerali u li jsir vot separat fuq tliet mozzjonijiet li jittratta dwar l-istess suġġett.

It-tielet sessjoni tal-Kunsill Ġenerali tkun trid tikkunsidra petizzjoni oħra li jingħad li ġiet imnedija mit-tmexxija tal-Partit nnifisha b'appoġġ lil Adrian Delia u b'"kundanna" għall-kritiċi tiegħu fil-Grupp Parlamentari.

Uħud mill-membri tal-Kumitat Eżekuttiv lil Adrian Delia wissewh li l-proposta tiegħu tista' ssarraf fil-qerda tal-PN bħala partit politiku vijabbli.

Uħud minn dawk li kienu preżenti tkellmu dwar l-għajjat u intimidazzjoni persistenti li kien hemm prinċipalment fil-konfront ta' Mark Anthony Sammut, l-eks President tal-Kumitat Eżekuttiv, minn naħa ta' Adrian Delia.

F'mument minnhom, Adrian Delia kien qisu qed jgħaddi lil Mark Anthony Sammut minn "kontro-eżami bħallikieku kien xi xhud ostili fil-qorti".

L-intimidazzjoni kontra Sammut kompliet hekk kif Adrian Delia ħareġ mill-kamra biex ipejjep sigarrett: hu u ħiereġ mill-istess kamra, saħansitra Delia baqa' jagħmel l-arja, jgħajjar u jżeblah lil Mark Anthony Sammut.

Is-Segretarju Ġenerali Clyde Puli mbagħad kompla żied id-doża meta hedded lil dawk li kienu qed juru nuqqas ta' qbil mal-kliem tal-mozzjoni proposta minn Adrian Delia, li jista' jkun hemm "xi ħadd" li jista' jfassal mozzjoni lill-Kunsill Ġenerali li ssejjaħ għar-riżenji ta' dawk il-membri parlamentari tal-PN li ma jappoġġjawx lill-kap tal-partit.

Dan l-għajjat, theddid u intimidazzjoni baqa' għaddej għal madwar erba' sigħat u nofs: biżżejjed wieħed igħid li wħud mill-membri tal-Kumitat Eżekuttiv tant kienu diżgustati li spiċċaw biex telqu 'l barra mil-laqgħa.

Madankollu kien Ivan Bartolo li, flimkien ma' Mark Anthony Sammut kien wieħed mill-promoturi tal-petizzjoni li ssejjaħ għar-riżenja ta' Adrian Delia, ppropona li jintlaħaq kompromess li permezz tiegħu ikun Adrian Delia li jqiegħed verżjoni tal-mistoqsija tiegħu lill-Kunsill Ġenerali.

Bis-saħħa ta' dan il-kompromess, tneħħiet ir-riferenza kontradittorja għar-"riformi meħtieġa" u issa l-mozzjoni li ntlaħaq ftehim dwarha titlob lill-Kunsilliera biex jiddeċiedu dwar jekk iridux lil Adrian Delia jibqa' kap tal-partit sal-elezzjoni ġenerali li jmiss".

Dan ifisser li l-Kunsill Ġenerali tabilħaqq se jivvota dwar mozzjoni ta' fiduċja dwar Adrian Delia, ħaġa li kien kategorikament irrifjuta li jikkunsidra sakemm il-kwistjoni kellu ta' bilfors jiffaċċjaha bis-saħħa tal-petizzjoni ta' Mark Anthony Sammut, Ivan Bartolo u oħrajn.

Il-Kunsilliera ser jintalbu jivvutaw "Le" jekk ikunu jridu lil Adrian Delia jirriżenja mit-tmexxija tal-partit.

Il-promoturi tal-petizzjoni wkoll ingħataw assigurazzjoni li llum kienu ser jingħataw il-listi ta' dawk li huma eliġibbli li jivvutaw u li l-votanti kien ser ikollhom l-opportunità li jieħdu sehem f'votazzjoni bikrija kif kienu talbu l-istess promoturi in vista tal-fatt li wħud mill-Kunsilliera kienu ser ikunu msefrin.

Previous: L-"id il-leminija" ta' Adrian Delia mixli li qabbad galoppin biex jispjuna fuq mart il-kap tal-PN u li għamel użu ta' profili foloz biex jagħti fastidju lil deputati tal-PN Next: Il-kumpens li ordnat il-qorti, Johann Buttigieg ser iħallsu minn butu? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kampjun tal-online trolling tal-id il-leminija ta' AD

Agħtu daqqa t'għajn lejn din l-istorja mxandra dalgħodu dwar Julian Micallef, bniedem li huwa meqjus bħala l-id il-leminija ta' Adrian Delia.

Julian Micallef u Adrian Delia ilhom jafu lil xulxin żmien twil.

Eżatt bħal Adrian Delia, Julian Micallef qatt ma kellu rabtiet mal-PN.

Kull min kien jafu f'żogħżitu, jafu bħala persuna li kien jappoġġja lill-Partit Laburista.

Julian Micallef fl-imgħoddi kien jilgħab il-football mal-iskwadra Karkariża u kien mill-klabb tal-football ta' Birkirkara li mbagħad segwa lil Adrian Delia.

Għejjun li kienu midħla ta' Birkirkara FC qabel Adrian Delia leħaq President qaluli li fost il-membri tal-kumitat Julian Micallef kellu reputazzjoni li ma tajba xejn.

Madankollu fiż-żmien li Adrian Delia għamel bħala President, Julian Micallef sar parti importanti mill-klikka ta' madwaru.

U tul iż-żmien tal-kampanja għal kap tal-PN, kien ix-xufier tiegħu.

Daphne Caruana Galizia kienet kitbet li li, flimkein ma' Jean Pierre Debono, huwa ħa ħsieb il-voluntiera li għenu fil-kampanja ta' Adrian Delia.

Minn dakinhar 'l hawn, ta' sikwit ikun fid-Dar Ċentrali tal-PN u sa tard bil-lejl xi drabi jibqa' jistenna lil Adrian Delia bsakemm dan joħroġ mill-uffiċċju tiegħu.

Kien hemm ukoll drabi meta akkumpanja lil Adrian Delia fil-qorti meta jkollu seduta fil-kawża ta' separazzjoni li qed tagħmel martu Nickie Vella de Fremeaux.

F'dikjarazzjoni li għamel dalgħodu bniedem li sa ftit ilu kien midħla sewwa tal-kampanja li qed jagħmel Adrian Delia biex jibqa' kap tal-PN, Julian Micallef issemma' bħala l-awtur ta' diversi posts li jidhru fil- Facebook taħt numru ta' fake profiles .

Wieħed minn dawn il- fake profiles kien John Formosa.

Dan li ġej huwa kampjun ta' posts li xxandru fil -Facebook taħt l-isem 'John Formosa'.

Il-paġna tal- Facebook ta' 'John Formosa' m'hi xejn ħlief inventarju tad-diskorsi u l-attivitajiet pubbliċi ta' Adrian Delia.

Previous: Il-kumpens li ordnat il-qorti, Johann Buttigieg ser iħallsu minn butu?

Next: Inkixfu messaġġi li juru li qed jintbagħtu spiji mid-Dar Ċentrali biex isegwu l-passi ta' deputati tal-PN window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Inkixfu messaġġi li juru li qed jintbagħtu spiji mid-Dar Ċentrali biex isegwu l-passi ta' deputati tal-PN

Għadhom kemm inkixfu screenshots ta' messaġġi permezz tal- Whatsapp miktuba minn Julian Micallef, l-id il-leminija ta' Adrian Delia, li permezz tagħhom jagħti ordnijiet lill-voluntiera sabiex isegwu l-passi ta' deputati Nazzjonalisti u biex jiġibdulhom ir-ritratti waqt laqgħat privati li jkunu fihom.

Dawn l- iscreenshots, li ġew konfermati bħala awtentiċi minn diversi xhieda, jirreferu għal "JA" (Jason Azzopardi) u għal "BFA" (Beppe Fenech Adami).

Julian Micallef jidher li qed isejjaħ lil dawk li rċievew il-messaġġi tiegħu biex "isegwu" l-passi taż-żewġ deputati u sabiex jiġbdu r-ritratti tal-persuni li jkun ltaqgħu magħhom.

F'konversazzjoni oħra, li jidher li seħħet f'Jannar 2019, Julian Micallef iħeġġeġ grupp ta' persuni biex jiltaqgħu fil-belt Valletta "fis-16".

Fis-16 ta' kull xahar, attivisti jiltaqgħu fil-belt Valletta biex jipprotestaw favur is-sewwa u għall-ġustizzja għal Daphne Caruana Galizia.

Wara li stieden lil dawk li rċievew il-messaġġi tiegħu biex fis-16 imorru jieħdu kafè miegħu "qrib il-bini tal-Qorti", Julian Micallef igħidilhom biex "imorru jitolbu fuq il-qabar ta' dik il-muqrana".

Aktar tad iħeġġeġ lil dawk li rċievew il-messaġġi tiegħu biex "isegwu l-passi ta' BFA", jiġifieri l-passi ta' Beppe Fenech Adami.

"Hu kollox," kiteb fil-messaġġ b'ittri kbar, jiġifieri li "hu l-perċimes li qed jaqla' l-inkwiet".

Fi screenshot ieħor Julian Micallef igħid li "Carol" (x'aktarx hawn qed jirreferi għad-deputat tal-PN Karol Aquilina) iltaqa' ma' "RCC" (x'aktarx hawn qed jirreferi għall-eks ambaxxatur Richard Cachia Caruana) f'Palazzo Parisio.

Hawn jidher jilmenta li ma kienx irnexxielhom jiġbdu ritratt ta' dawn it-tnejn flimkien.

Dawn il-messaġġi nkixfu ftit wara li xxandret dikjarazzjoni ffirmata minn eks galoppin ta' Adrian Delia li stqarr li kien Julian Micallef li kien tah ordni biex isegwi l-passi u jiġbed ritratti ta' Nickie Vella de Fremeaux, mart Adrian Delia.

Dawn il-messaġġi jagħtu lil wieħed x'jifhem teżisti xibka ta' spiji li qegħda taħdem b'riżq l-id il-leminija Adrian Delia u li qed issegwi l-passi ta' dawk li qed jħarsu lejhom bħala theddida għal Adrian Delia.

Previous: Kampjun tal-online trolling tal-id il-leminija ta' AD Next: Issa għandek għalxiex titbissem Edward Scicluna? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Skont Adrian Delia dan żmien tajjeb għal btala politika

Lanqas li qiegħed iqatta' ħafna żmien f'xatt il-baħar.

Adrian Delia kien qed iwieġeb għall-mistoqsijiet ta' Newsbook li staqsieħ il-għala, għal tlitt Iħdud wara xulxin, għadu ma lissinx kelma li hi kelma u ħalla l-arena politika esklussivament f'idejn Joseph Muscat.

Dawn l-attivitajiet politiċi ta' kull nhar ta' Ħadd tan- Newsbook isejħulhom "tradizzjonali" u d-diskorsi li jagħmlu l-mexxejja tal-partiti nhar ta' Ħadd filgħodu ssejħilhom "priedki".

Din tal-aħħar m'hix nieqsa mis-sarkażmu fil-kuntest tal-fatt li sidt in- Newsbook hi knisja.

Dawn id-diskorsi ta' nhar ta' Ħadd m'humiex "tradizzjonali" daqs kemm wieħed jista' jaħseb li huma.

Kien bdiehom Alfred Sant.

Meta Eddie Fenech Adami kien mexxej tal-PN, Sant biss kien jitkellem nhar ta' Ħadd.

Il-Ħdud tajbin biex il-politiċi jesprimu fehmithom iżda f'ġranet oħrajn ma' jiġri kważi xejn aktar.

Dawn id-diskorsi ta' nhar ta' Ħadd taqra' dwarhom fil-ġurnali tat-Tnejn filgħodu – jum li fil-ġurnali ma tantx issib x'taqra li jkun ta' sugu.

Alfred Sant kien iżur il-każini Laburisti u kien jagħmel diskorsi li kienu mbagħad jiġu rappurtati fil-ġurnali l-għada.

Eddie Fenech Adami ma kienx lest li joqgħod jibdel ir-rutina tal-familja tiegħu ta' nhar ta' Ħadd dan kollu għaliex Alfred Sant ma kellux affarijiet aħjar x'jagħmel.

Meta Lawrence Gonzi kien ħa r-riedni tal-partit, ikkonvinċewh li m'għandux iħalli lil Alfred Sant bil-monopolju tad-diskorsi tal-Ħadd filgħodu.

Kien proprju fl-2004 li nbdiet it-"tradizzjoni" tad-diskorsi tal-mexxejja tal-partiti kull nhar ta' Ħadd filgħodu.

Dawn id-diskorsi tabilħaqq huma "priedki" li huma kontrollati mill-bidu sal-aħħar.

Kull nhar ta' Ħadd, sakemm ma jkunx temp xemxi żżejjed jew bix-xita qliel li jħajjar lin-nies joqgħodu d-dar, il-mexxej tal-partit iżur każin tal-partit f'lokalità u jindirizza ġemgħa mimlija ħeġġa.

La jkun hemm ibbuwjar u lanqas mistoqsijiet ostili.

Fil-ġranet tas-sħana, il-mexxej jindirizza lis-segwaċi minn fuq ir-radju tal-partit.

F'dawn l-aħħar tlitt Iħdud, erġajna lura għas-sistema l-antika li fiha jitkellem il-mexxej Laburista biss.

Adrian Delia qal li ma tkellimx f'dawn l-aħħar Ħdud (u jidher li ser jibqa' ma jitkellimx kull nhar ta' Ħadd mill-inqas sal-ħarifa) għaliex wara l-elezzjonijiet Erwopej in-nies "xebgħu".

M'għandniex xi ngħidu, din m'hi xejn ħlief skuża fjakka.

Bħalissa l-Kap tal-Oppożizzjoni għandu bosta suġġetti fuqhiex jista' jitkellem.

Kap tal-Oppożizzjoni ieħor, żgur li ma kienx jieqaf isemmi r-riżoluzzjoni tal-Kunsill tal-Ewropa b'kundanna kontra l-gvern Malti li ġiet adottata l-ġimgħa li għaddiet.

Kap tal-Oppożizzjoni ieħor, ma kienx jitlef l-opportunità li jidher biswit Jason Azzopardi wara li seħħet ir-rebħa politika tal-ġimgħa li għaddiet.

Kap ta' Oppożizzjoni ieħor din il-ġimgħa żgur ma kienx iħalli għaddejja s-sitwazzjoni mwiegħra li jinsab fiha l-Bank of Valletta.

Kap tal-Oppożizzjoni ieħor kien jaqbeż għall-ħaddiema tal-Air Malta li, wara li ġew użati u sfruttati minn gvern li kien wiegħedhom ġenna fl-art, issa qed igħajjarhom għedewwa tal-poplu.

Kap tal-Oppożizzjoni ieħor kien ikun jaf li bħalissa il-ħaddiema tal-Air Malta qed igħumu f'baħar ta' inċertezza u jippretendu li jirċievu l-appoġġ minn naħa tal-Oppożizzjoni Parlamentari li għandha tesprimi t-tħassib tagħha għas-sitwazzjoni li dawn inġiebu fiha.

Iżda Adrian Delia (u l-konsulenti tiegħu) jidher li ma tantx qed iħabbel sufu.

Għalih ħela ta' żmien li toqgħod tfassal politika dwar il-ġustizzja u l-intern, dwar il-qasam tas-servizzi finanzjarji, dwar l-avjazzjoni, dwar it-turiżmu u dwar dak kollu li jolqot lin-nies.

Lil tan- Newsbook Adrian Delia qalilhom li bi ħsiebu jistenna sakemm ikun jista' jitkellem dwar "dak li jitkellmu dwaru n-nies".

Il-verità hi li Adrian Delia qed iqatta' l-Ħdud jiffoka fuq dak li verament jinteressa lilu – u lil ħadd aktar – jiġifieri li politikament jiżgura li jibqa' fil-wiċċ.

Dan huwa l-uniku suġġett li jinteressah u li jinsab mitluf fuqu.

Il-PN sar partit politiku li la jaf fejn hu u wisq inqas jaf fejn hu sejjer.

Issa qed jidher ċar li, għax-xhur u għas-snin li ġejjin, il-PN mhux bi ħsiebu jistenbaħ min-nagħsa ħelwa li jinsab fiha.

Agħtu daqqa t'għajn lejn l-ittra li kiteb Dione Borg.

Dan għamel sensiela ta' "proposti" biex il-Kunsilliera jkollhom ma xiex jiggranfaw u biex dawn ikollhom speċi ta' alternattiva għat-tneħħija tal-kap.

M'għandniex xi ngħidu, dan kollu m'hu xejn ħlief ħela ta' żmien.

Fi sforz mill-aktar patetiku biex jagħlaq il-kapitlu tal-elezzjonijiet għall-Parlament Ewropew, Adrian Delia stess qal li ma kienx hemm għalfejn li jiġi analizzat ir-riżultat elettorali f'xi rapport.

Iżda issa, fl-isfond tal-istat estrem li daħal fih il-partit, qed jippruvaw jevitaw li tittieħed kwalisiasi forma ta' azzjoni billi tinħatar kummissjoni li tibda' x-xogħol tagħha sakemm kulħadd jitlef l-interess fiha.

Mill-perspettiva ta' Adrian Delia, din m'hix strateġija ħażina għall-aħħar: kulħadd tilef l-interess.

Mar għal btala politika u kellhom igħaddu tlitt ijiem biex tan- Newsbook qamu fuq tagħhom u talbuh jispjega fejn mar jinħeba.

Issa li qalilhom li mhux ser jarawħ għal żmien twil, ħadd m'hu jiddispjaċih.

Madankollu Joseph Muscat għandu tbissima fuq fommu li tista' tilmagħha minn seba' mili bogħod.

Previous: Telefonata li taf tiswa' mitqlu deheb Next: Baqa' bir-riħa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Lagħab karta jisimha "Louis Galea"

Dalgħodu segwejt il-kummenti li ta' Louis Galea fuq l-istazzjoni televiżiv tal-PN dwar l-inkarigu li ngħatalu 'l bieraħ waqt laqgħa tal-Kumitat Eżekuttiv li fiha ġiet approvata proposta ta' Adrian Delia biex huwa jiġi mqabbad biex ifassal programm ta' riforma għall-PN.

Għandi x'ingħid mhux ħażin dwar dak li seħħ il-bieraħ iżda bi ħsiebni nidħol f'aktar dettall nhar il-Ħadd li ġej fis- Sunday Times of Malta.

Mhux bi ħsiebni ntawwal.

Louis Galea qed igħid li xogħlu se jkun li jġib l-għaqda, li jiftaħ il-bibien għal dawk kollha li jkunu jridu jikkontribwixxu u li jgħarbel u jirriforma l-istrutturi tal-partit sabiex jiġi żgurat li dawn ikunu sostenibbli u biex b'hekk il-partit ikollu sisien sodi fuqhiex ikun jista' jqum fuq saqajh.

Il-mira hi waħda nobbli: il-PN jeħtieġ li jkun Oppożizzjoni b'saħħitha li tkun ta' kontro-bilanċ għall-gvern b'riżq it-tisħiħ tad-demokrazija għall-ġid tal-poplu Malti u Għawdxi.

Kliemu kien meqjus.

Ma tkellem b'ebda trijonfaliżmu dwar ir-rebħiet li l-partit għad irid ikollu.

Lanqas ma qal li l-PN għandu jitbiegħed minn ma' dawk li huwa ma jarax għajn m'għajn magħhom.

Jew li dawk li għandhom jiġu kastigati dawk li m'huma qed juru ebda entużjażmu.

Tkellem dwar l-għaqda.

Ma tkellmix dwar tkeċċijiet jew qtugħ ta' rjus.

Louis Galea tkellem dwar is-saħħa li ġġib l-għaqda u mhux dwar il-kastigi.

Tkellem dwar il-ftuħ beraħ tal-bibien u mhux tat-tisbit tal-bibien f'wiċċ id-dissens.

Fi kliem ieħor, Louis Galea tkellem bl-istess manjiera li kien tkellem kull mexxej tal-PN dakinhar tal-elezzjoni tiegħu.

Bis-saħħa tal-inkarigu li huwa ta lil Louis Galea, Adrian Delia mingħajr ma ried, ammetta li huwa ma kellux il-ħila li jagħmel dak li suppost kellu jagħmel: jiġifieri li jirriforma l-istrutturi, li jiddjaloga ma' dawk li ma jaqblux miegħu, li jorganizza r-riżorsi mill-ġdid u li jibni s-sisien ta' Oppożizzjoni b'saħħitha.

F'leġislatura ta' 5 snin, il-PN ma tantx dam biex għażel mexxej ġdid.

Il-proċess inbeda' f'Ġunju 2017 u sa Settembru l-Partit kellu mexxej ġdid.

Wara li issa għaddew kważi sentejn, kulma rajna tfeġġ fil-PN kienet dagħdigħa ta' estremiżmu lemini, ta' ksenofobija u ta' bigottiżmu.

Barra l-fatt li PN wera' ruħu nieqes mil-lat ideoloġiku u strutturali u defiċjenti fil-qasam tal-tfassil tal-politika, t-tmexxija l-ġdida tal-Partit wriet ukoll li ma kellhiex il-ħila li taħseb b'mod strateġiku.

Minħabba l-imġieba tiegħu stess, Adrian Delia kemm il-darba sab ruħu dahru mal-ħajt.

L-iktar taħwida riċenti kienet dik dwar il-vot ta' fiduċja fil-Kunsill Ġenerali.

Issa li ntlagħbet il-karta "Louis Galea", il-kwistjoni dwar l-eliġibilità ta' Adrian Delia fit-tmexxija tal-partit ġiet posposta bi ftit xhur.

Din il-karta taf tgħinu jibqa' fil-wiċċ ikun x'ikun ir-riżultat tal-vot fil-Kunsill Ġenerali.

Fil-frattemp, aħsbu ftit kemm saret ħsara sakemm wasalna sa dan il-punt.

Erbat ijiem biss wara li ħareġ ir-riżultat tal-elezzjonijiet għall-Parlament Ewropew, Lawrence Gonzi pubblikament ta parir lil Adrian Delia biex jitlob vot ta' fiduċja fil-Kunsill Ġenerali.

Adrian Delia ma riedx jaf.

U ftit wara smajna li kienet qed tiġi ċirkolata petizzjoni bil-għan li jiġi mġiegħel jitlob vot ta' fiduċja.

Ma riedx jaf b'din ukoll.

Aktar tard, hekk kif ġiet preżentata l-petizzjoni, bdew ħerġin l-iskużi banali dwar il-validità ta' wħud mill-firem.

Fil-frattemp, ġiet ċirkolata petizzjoni oħra – li ġabet magħha l-periklu li taqsam lill-partit b'mod irrimedjabbli – li titlob li ssir kundanna lid-deputati tal-partit eletti direttament mill-poplu.

Minflok waqqaf din il-petizzjoni, Adrian Delia kompla nkoraġġiha.

Meta mbagħad laqqa' l-Kumitat Eżekuttiv, ta' ġifa li hu evita li jitkellem dwar is-suġġett.

Iżda l-bieraħ, wara li dam jillużinga għal ġranet u ġimgħat sħaħ, Adrian Delia dar dawra durella u reġa' lura għall-parir li kien tah Lawrence Gonzi: issa huwa stess ser isejjaħ Kunsill Ġenerali biex jittieħed vot ta' fiduċja fit-tmexxija tiegħu.

L-ambigwitajiet li nħolqu ma jispiċċaw qatt.

M'huwiex ċar jekk huwiex qed jistenna li jkollu maġġoranza ta' 50%+1 favurih biex b'hekk ikun jista' jgħid li żamm postu.

M'huwiex ċar x'ried ifisser meta qal li l-Kunsill Ġenerali għandu jħalli f'idejn it-tesserati dwar it-tmexxija tal-partit.

M'huwiex ċar Adrian Delia liema triq bi ħsiebu jaqbad.

Min jaf?

Forsi f'għeluq is-sena tal-ħatra ta' Louis Galea, għad insiru nafu.

Previous: Baqa' bir-riħa Next: Il-faċċata l-oħra tal-munita window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });